text:
Monkey Zjar
Seri di Herensia Kultural
Sorto di obra di klei similar hende ta topa rònt India Oksidental, pero nan tin diferente nòmber (serka nos e artefaktonan di klei yama: wea di awa, tinashi, poron i zjar. Hassell ta yama su poron ‘gurglet,’ ku ta un variante di ‘goglet’ òf ‘gargoulette.’ Probablemente e nòmber ta bini di e zonido ‘klaklakla’ òf manera ora hende ta hòr, ku garganta dje poron ta hasi ora e ta guli aire segun e ta basha awa for di e tùit. Na algun isla e piesa akí yama ‘goblet’ pero ta klaramente un vershon ku a tende robes di e nòmber ‘goglet’ pa motibu ku goblet ta deskribí un glas di bebe awa riba pia i no un kanika. Den algun kaso, un goglet tin mas bien forma di un vas (alargá) i no rondó.
Nevis
Hodge a duna su dos piesanan e nòmber mashá usá: ‘monkey jar.’ Parse niun hende no sa pakiko ta usa e nòmber ‘monkey’ (makaku) , pero un monkey jar semper ta rondó. Tur dos doño ta bisa ku nan a kumpra e ‘monkey-nan’ na St. Kitts, isla ku Saba a hasi negoshi sepá kuné den siglo pasá. Sin embargo, sin duda a traha nan na e isla bisiña, Nevis, pasobra St. Kitts no tin klei, miéntras Nevis tin un ader di klei ku te ainda nan ta mina. Na mucha Miss Lizzie tabata kompañá su tata bai St. Kitts, pa e tata kumpra material pa su negoshi di drechamentu di sapatu. E ta kòrda ku tabatin kos di hunga na miniatura pa mucha, manera wea di awa, tinashi, zjar i poron trahá di klei.
Probablemente por deskartá Saba komo produktor pasobra no tin prueba di trahamentu di serámika na Saba despues di tempu kolonial, aunke tin un suplemento sí – material volkániko – na e isla i sabanonan a usa esei pa traha semènt kuné. Análisis arkeométriko por determiná di unda e klei ta bini, pero ta nifiká tambe ku lo mester kibra e poron pa tuma un pida òf un skèrf pa hasi esei. E tipo di análisis akí ta rutina na sitionan arkeológiko ku ta produsí hopi restu di serámika. Sientífikonan ta usa skèrf di artefakto di klei asta pa fiha kiko hende tabata kome, ki sorto di dieta nan tabata hiba i nan estilo di bida. Artefaktonan asina ta mustra konekshon úniko ku pasado di katibunan afrikano, di kende nan historia ta karesé di dokumentashon ku nan mes a registrá.
E artefakto di klei kimá na kandela abou ta parse un trepochi rústiko di te, tamaño grandi òf un ketel, ku un kurpa sumamente rondó; e ta 12 inch, ku e man kontá aden, djis un krenchi mas haltu ku e ta hanchu. E superfisie reimu i e klei poroso ta kousa sufisiente transpirashon pa tene e kontenido fresku. E koló ta un maron kòrá, ku mancha di kombustibel pretu. Su eksterior ta brutu, e no ta esmaltá i e tin algun marka hasí a propósito ku ta mustra ku a usa un piedra chikitu pa strika e parti pafó. E poleis ku ta poleis e poron ta hasi ku e partíkulanan di klei ta mara mihó.
Un man di forma sirkular ta krusa e habrí sirkular i ta kaba na e tùit kòrtiku, montá haltu riba skouder di e poron. Tin un pida chikitu ta sali afó na final di e man enfrente di e tùit. Esei no ta pa adorno, sino funshonal, pasobra e dos pidanan ei ta sirbi pa gara e poron bon na kada banda i evitá asina ku e por slep kai ora ten’é ku dos man na e parti mas hanchu. E poronnan akí ta pisa 6 liber, tin biaha mas i ora nan ta yen, mester hisa nan ku dos man.
E poronnan no tin adorno, nan no ta iskèrf, ni nan no tin insignia di e hende ku a traha nan tampoko. Originalmente nan tabatin nan tapa ku un boton ariba, pero niun no tin e mas. Por lo demas tur e tres ehèmpelnan sabano ta den perfekto estado.
E ehèmpelnan sabano tin variashon mashá chikitu pasobra nan ta trahá na man, pero nan ta remarkablemente paresido si tene na kuenta ku esun di Hassel ta 70 aña bieu i tabata di su wela, miéntras e dosnan di Hodge tin 30 aña so. Ta difísil saka afó presis kon bieu e piesanan ta, pasobra nan ta muchu yòn pa ku éksito hasi un análisis ku e método di karbon pa fiha edat i nan diseño a keda meskos durante un periodo basta largu.
Artesanonan afrokaribense
Por sierto ‘monkey zjar’ tin vários siglo ta eksistí den Karibe. Artesanonan afrokaribense tradishonalmente a traha e tipo ei di artefakto di klei, pero artesanonan europeo a traha serámika kimá na kandela abou na Barbados, i ta nan probablemente a introdusí e artesania akí ora na e plantashonnan di kaña a surgi nesesidat pa kònteiner di suku. Ora djus di kaña redusí despues di a herebé hopi biaha, tabata bash’é den kònteiner di klei kòrá, kimá na kandela abou o sea den ‘sugarloaves’ (forma di papurèshi) pa laga e djus kristalisá. Historiador Père Labat, na St. Christopher ta komentá na 1702, den su relato di biahe ku mester a bolbe traha kònteiner di suku despues ku inglesnan enemigu a kibra nan pa distruí ekonomia di e plantashonnan franses. Ku plantashonnan ku por a produsí ‘sugarloaves’ na gran eskala asina, e katibunan afrikano òf e europeonan ku a bin traha ku kontrakt komo hende di fishi, nan mester por a traha artíkulo pa uso doméstiko di e mes sorto di klei i mediante e mes sorto di teknologia, i posiblemente bende nan na marshe riba djadumingu. Den algun kaso, doñonan di plantashon tabata animá produkshon di mas pa krea entrada adishonal, i asina esaki a bin bira un industria kasero. Den algun komunidat ta hende muhé so tabata seramista, pero na Barbados ta hende hòmber tabata hasi e trabou ei.
Trahamentu di serámika ta dokumentá na Barbados for di 1670; na Nevis a haña dokumentashon for di 1682; na Antigua na prinsipio di 1700; i na Jamaica a legalisá bendementu di ‘artefakto di klei’ na 1711. ‘Jamaica National Heritage Trust’ tin un monkey jar di e periodo di 1810-1900, ku ta enditu esunnan di Saba, pero sin e pida ku ta sali na final di e man i ku insisonan dekorativo. Na 1827, Isaac Mendes Elisario a skèch ‘e poblashon pretu di e isla Jamaica,’ ku ta mustra un bendedó di kònteiner di awa trahá di klei ku un ‘monkey jar’ den e teblachi di palu riba su kabes. Tin monkey jars antik den Museo di St. Kitts i otronan nobo, idéntiko na benta den e tienda di regalo di e museo.
Pottery Sellers, Kingston, Jamaica, 1837-38
‘Newcastle Pottery’, na Nevis, te ainda ta traha monkey jars di e estilo tradishonal. E klei ku nan mes ta koba saka, nan ta proses’é –nan ta mans’é i lor’é na man– riba un mesa plano (no tin disko di seramista), nan ta sek’é, poleis e i kim’é den un buraku (no den fòrnu). ‘Newcastle collective’ ta fabriká monkey jars, ‘yabbas’, fòrnu di karbon, pòchi di mata, i piesa dekorativo. Seramista Almena Cornelius a konta ku te ainda tin un merkado lokal grandi, i piesanan di serámika ta bende komo suvenir ku turista i ku restorantnan di hotèl ku ta kushiná den nan i ofresé kushina outéntiko pa nan ‘West Indian Nights.’
Arkeólogonan ta diskutí si forma di e Monkey Jar ta afrikano. Sin embargo, parse ku e forma básiko di Monkey ta mashá mashá bieu, i mi a mira un gargoulette kóptiko na museo di Louvre na Paris ku ta sumamente paresido. Mi ta puntra mi mes si na lugá di ta buska si e diseño tin un orígen étniko spesífiko, nos no mester mira ku ta djis un diseño di inkontabel siglo bieu e ta pa solushoná un problema komun i koriente, esta: un kònteiner pa warda awa aden i tene e awa fresku i si e kibra, ta pone otro na lugá.
Bou portrèt:
1. E Monkey Zjar ta parse un trepochi rústiko di te,
2. Therese Elizabeth Hassell-Donker ku su Monkey Zjar di 70 aña di edat.
Fuentenan
Jerome Handler, Senior Fellow Virginia Foundation for the Humanities and Public Policy; David Watters, Carnegie Museum of Natural History, Reginald Murphy, Antigua Field Research Centre; Dr. Corinne Hofman, Leiden University; Dr. R. Grant Gilmore, III, St. Eustatius Center for Archaeological Research; David Spieler, Earthworks Pottery, Barbados; Almena Cornelius, Nevis Potter.
1999, Barbara J. Heath ‘Yabbas, Monkeys, Jugs, and Jars: An Historical Context for African-Caribbean Pottery on St. Eustatius’ in African Sites Archaeology in the Caribbean, in Ed. Jay B. Haviser. Markus Wiener.
Teksto i portrètnan: Suzanne Nielsen (Saba)


c: text/html

text:
Tanki Leendert – Diabierna atardi pa mas o menos 5:30 polis a wordo manda cu urgencia na altura di Rococo Plaza, pa un auto cu lo a bolter.
Mes ora un cantidad di unidadnan policial ariba caya a bay e sitio.
Na e yegada di polisnan, nan ta constata cu niun auto a bolter. Loke nan a topa cune tawata un Toyota Supra shinishi kibra contra un pick up.
E chauffeur ainda tawata sinta den e Toyota y por a nota cu ela haya golpi na cara.
Ambulance a wordo pidi, pero pa un of otro motibo esaki no por a presenta e momento eynan. Despues di basta warda ambulance a yega.
Na e sitio nos a compronde cu e Toyota Supra un auto cu un motor basta sofistica biniendo di pariba, lo a perde control.
Manera ta wordo yama ariba caya, posiblemente e tawata “Bari Mop”.
Durante esaki e chauffeur a perde control completo y ta baha caminda, dal e pick up cu tawata staciona eynan.
Un impacto sumamente fuerte, caminda cu e la pusha e pick up lante, pone dal e garoshi di bende cuminda.
E chauffeur di e Supra lo a dal su cara ora di e impacto, stuur wiel a kibra tambe, indicando con fuerte e incidente tawata ta.
Un cabayero cu su famia y yiunan net a caba di move nan auto, pa para un poco mas pabou sino ta algo hopi mas serio lo por a pasa.
Nos a compronde cu e auto su documentonan lo no tawata na ordo, akinan ta caminda cu polis a laga takel e auto y hibe warde.
Despues di bastante rato ambulance a yega pa trata e chauffeur y hibe hospitaal pa chekeo medico.

robotstxt: allowed

filter: keep


text:
Relaciona cu esaki , Ministerio Publico ta informa cu autoridad a detene riba diadomingo 17 di februari ultimo, un Venezolano di descendencia Chines di 26 aña di edad na Aeropuerto Internacional Reina Beatrix.
E sospechoso a keda sin meld na Aduana cu e tabatin 130.000 Dollar cu ne. Un parti di e cen aki e tabatin scondi den su paña di abao. El a wordo deteni riba sospecho di labamento di placa. E sospechoso tabatin un storia increible y no por a hustifica e procedencia di e placa. E sospechoso a tuma distancia di e cen despues di interogacion.
Tur e placa cu a wordo tuma den beslag ta bin ta bay den e fondo di criminalidad, Criminaliteitsbestrijdingsfonds. Placa den e fondo aki ta wordo usa pa combati criminalidad, loke kier meen cu tur ingreso di e accion aki ta bay directamente pa Aruba. Afpakteam Integral di Aruba ta aporta na esaki na forma visible.
Afpakteam ta un cooperacion entre Ministerio Publico, Cuerpo Policial di Aruba, Fiot (Fiscale inlichtingen- en opsporingsteam) di Departamento di Impuesto (DIMP), FIOD (Fiscale Inlichtingen- en Opsporingsdienst), Koninklijke Marechaussee (KMar), Kustwacht Steunpunt Aruba, Meldpunt Ongebruikelijke Transacties (Meldpunt), y RST (Recherche Samenwerkingsteam).
E trabao ta combati criminalidad financiero economico. Crimen no mag di rindi. Riba prome di maart 2017 Afpakteam a cuminza traha. E team por wordo acerca via mail na afpakteam@kparuba.com of via e tiplijn na telefon 11141.


text:
KRALENDIJK – Pa analista Arthur Sealy e ekspreshon “normal nobo” no tin ningun klase di kontenido. Ta simplemente un ilushon. Loke ta bini dilanti ta ku Gobièrnu huntu ku Diálogo Sentral ta bai traha riba plannan sosioekonómiko. Covid-19 a mustra ku ta un struktura nobo mester bini. Gobièrnu eligí pa medio di Konseho Insular skohé pa pueblo ta esun pa traha maneho i no Diálogo Sentral.
Awor ku Bonaire ta den krísis Gobièrnu mester papia palabra kla i mustra KON nos ke gana nos sèn i no kon nos MESTER gana nos sèn. Bonaire ta parti di Hulanda i ta dependé di ayudo hulandes. Hulanda a kambia su strategia kaba i ta atendé ku instansia i organisashonnan.
Otro aña na mart tin elekshon pa Tweede kamer na Hulanda i sondeonan ta mustra ku CDA i D’66, e amigunan di e koalishon di Bonaire, ta pèrdiendo forsa. VVD, PvDA, i Groen Links ta kresiendo i nan no ta partidonan ku ta amigu di e manera kon ta goberná Bonaire. Si e tendensia sigui asina CDA òf D’66 no ta den gabinete hulandes mas. Mi ta konsehá votadónan vota; Groen Links pa van Raak ku ta preferá traha ku instansia i organisashonnan sosial i laga gobièrnu un banda. Promé ku Hulanda intervení Gobièrnu di Bonaire tin e obligashon di eliminá e trabounan inútil na Bonaire.
Spañónan for di siglo dieseis a papia di Islas Inútiles, Trabounan inútil ku no ta añadí nada na prosperidat i bienestar di e pueblo, ku sí ta kosta pueblo sèn ta: mènedjer, konsùltent, relashonista públiko, kuido di hubentut, konsehero di maneho, konsehero di diputado, lider di proyekto, lider di tim, rekurso humano, kordinadó di proyekto i bòshi trahadó atministrativo.
Esnan ku meresé mas na entrada, rèspèt i apresio ta: panadero, kunukero, trahadó di Selibon i esnan den mantenshon ku for di sink’or di mainta ta kuminsá traha. Diputado ku ta kana tur mainta mester a ripará esei. Mi konseho na diputado ta: subi trùk di shushi un dia i traha di 6 pa 2 i eksperensiá e trabou noble ei. No tin mester di bisti bachi ku dashi. Pa elekshon di mart 2021 na Hulanda Koalishon por keda biba den su ilushon ku yama “Normal Nobo” E lema “Kos nobo nos ke” a kambia pa “Normal nobo nos ke”


text:
Den mi articulonan anterior mi a bin ta señala cu nos ta den un crisis social aki na Aruba. Esaki awor ta wordo confirma den un ‘concept rapport’ di Directie Sociale Zaken (DSZ), titula: “Speerpunten Meerjaren Beleid 2017-2020 Directie Sociale Zaken”.
Hopi famianan na aruba den crisis
Den e concept rapport aki, segun Sr. Bakmeyer ta splica, DSZ ta indica cu hopi famianan na Aruba ta den crisis na e momentonan aki y cu esaki a wordo causa door cu nos economia a bai gradualmente atras, cual a resulta den un aumento di pobresa y un multitud di problemanan social. Den e concept rapport ta para cu nos famianan ta wordo confronta cu desempleo, debenan halto, problemanan di vivienda, problemanan cu educacion di nan yiunan of divorcio. E concept rapport ta sigui bisa cu e problemanan aki por a bin door di e foutnan cometi di e personanan mes, pero tambe nan ta directamente e resultado di e maneho hiba door di gobiernonan den e ultimo decada riba tereno di enseñanza (e rendemento den enseñansa avansa ta muchu abao), vivienda social (maneho di vivienda social ta intransparente), labor (maneho di ‘cheap labor’), cao, salario y entrada y migracion (‘open door policy’). Segun DSZ e turismo di Aruba a conoce un crecemento, pero no tur hende por a disfruta di esaki proporcionalmente.
Si esaki no ta suficiente alarmante, Sr. Bakmeyer ta continua, DSZ tambe ta indica cu 4 di cada 10 hoben no ta caba su school secundario, loke tin su consecuencianan den futuro, manera cu nan tin menos tempo pa nan yiunan despues, pasobra nan mester traha mucho hopi of no tin trabao mes y ta saca nan frustracion riba nan yiunan. Nos Minister di Labor, Sr. Angel Bermudez, den un comunicado recien a subraya esaki tambe cu cifranan, indicando cu na e momento nan aki tin aproximadamente un 900 hoben sin trabao. E concept rapport di DSZ ta sigui bisa cu door cu e costo di bida ta resulta mucho halto y nan tin stress pa mantene nan mes y nan famia, nan ta cay den abuso di alcohol y droga, den violencia domestico, den debenan halto, den isolamento social, den abuso di nan grandinan y asina mas. Ademas, DSZ ta señala tambe cu Aruba ta confrontanto ‘vergrijzing’ rapidamente, un problematica cu Sr. Bakmeyer a trece dilanti recientemente tambe.
Nos tin cu reforma nos sistemanan drasticamente
Sr. Bakmeyer ta indica cu no ta na su persona pa amplia riba e concept rapport extenso di DSZ, pero e ta contento di wak cu un instancia importante manera DSZ ta tuma e paso pa bati alarma riba e problematicanan social aki na Aruba y cu nan ta pidi pa un dialogo y un relacion di trabao y cooperacion mas estrecho cu departamentonan di gobierno (e.o. Enseñansa, Infrastructura, Economia y Justicia), otro instancianan (e.o. DAO, DPL, CBS, FCCA, WGK) y organisacionnan social (e.o. CEDE Aruba, Centronan di Bario, Fundacion pa hende muhe den dificultad, Telefon pa Hubentud) pa por yega na reformanan social substantial y manehonan mas efectivo.
Sr. Bakmeyer ta comparti e preocupacion grandi cu ta biba den nos comunidad y cerca nos instancianan riba tereno social encuanto e magnitud di e problemanan social riba nos isla y e ta indica cu e la drenta politica justamente cu e enfoke pa yuda traha riba solucionnan hunto cu tur e partnernan strategico. Hunto nos POR! Pero nos mester cuminsa awor. Nos mester admiti cu nos tin problemanan grandi, nos mester ta ‘zelf kritisch’ pa wak unda e knelpunten ta, nos mester ta dispuesto pa scucha otro, nos mester dialoga abiertamente y efectivamente y nos mester yega na hasi e cambionan necesario. Pa logra esei nos mester cuminsa traha hunto. Mescos cu den cuido medico, preveni ta mihor cu lamenta. Duna ajudo y cuido despues cu e problema a jega na su ‘boiling point’ semper ta hopi mas caro y no ta efectivo. Nos mester POR traha hunto pa duna ajudo preventivo na e gruponan mas vulnerabel den nos sociedad, pa evita cu un problema social presenta of escala, Sr. Bakmeyer ta termina.


text:
Futbol di Damas a dal un paso importante pa futuro
ORANJESTAD, Aruba – 8 di juni 2021: Aruba Voetbal Bond (AVB) y Koninklijke Nederlandse Voetbalbond (KNVB) ta traha hunto pa sigui desaroya futbol na Aruba. Den e caso aki KNVB ta presente pa mira y haya sa mas con futbol femenino na Aruba ta hinca den otro. Tambe pa traha riba e fundeshi pa mas mucha muhe participa den e categoria di damas.
Roos Brouwer, coordinado di desaroyo di futbol di KNVB, ta na Aruba y e tin un mision. “Mi mision ta pa yuda AVB cu desaroyo di futbol di damas. Nan tin un bunita plan pa e categoria aki y kier sigui yuda cu ne”, tabata su palabranan. A topa diferente persona, entre otro coach, hungado, hendenan di e bond, pa asina haya un miho bista con futbol di damas na Aruba ta organisa y ki contribucion Hulanda por duna.
Brouwer ta sigui bisa cu ta conoci cu e seleccion di Reino ta duna un bon presentacion. Pronto durante weganan Olimpico, Hulanda lo tin bon bista riba nan. Fuera di esey tin mas mucha muhe cu ta bay hunga futbol y ta bon pa tin un bon base pa asina desaroya hende muhe den e deporte aki. E meta ta pa pone e fundeshi aki tambe na Aruba. E retonan pa Aruba ta varios.
Esey ta encera haci mas promocion, pero fuera di esey e damanan mester di un bon luga den e federacion y pa desaroya esaki pa e damanan bin hunto y pa tin un bon ambiente caminda cu nan por hunga futbol. Tambe mester por gusta e deporte pa nan por participa den e competencia.
Michael van de Star, encarga cu relacionnan internacional di KNVB, a comenta cu motibo di su bishita ta cu tin un curso specialmente pa e coachnan femenino. E ta un extra curso pasobra ta trata di coachnan di Aruba, Boneiro y Corsou. Esaki ta e prome curso riba e format aki cu nan ta organisa. E ta contento cu por a organisa esaki hunto cu AVB. Ta un bunita grupo diverso di hende muhe cu tin hopi dinamismo. Fuera di esey ta draai hunto cu Brouwer pa asina yuda AVB pa loke ta futbol di damas.
Van den Star sa bin Aruba varios biaha y e tempo ey e categoria aki tabata den un fase inicial. Awo por mira cu ta hunga mas futbol y ta bezig cu e coachnan femenino. E grupo aki ta e trekkernan pa futuro den e diferente club y federacion. Ta bunita pa mira e desaroyo aki cu ta andando y ta purba hunto cu AVB duna un extra boost. Tanto e clubnan, hungado, coach y refereenan tin nan rol. Conhuntamente cu AVB por pone un paso firma pa un futuro firme pa futbol di damas.


text:
21-2020 – KvK ta ofrece su conocemento pa rebiba nos economia
Oranjestad – Siman pasa, Camara di Comercio y Industria (KvK) tabatin un reunion informativo cu Minister di Finansas, Asuntonan Economico y Cultura, tocante cierto temanan, incluyendo algun punto cu ta figura den e “Landspakket” Aruba. KvK a expresa di ta aplaudi e firmamento di e acuerdo entre Aruba y Hulanda, teniendo na cuenta cu ta sumamente importante pa fortalece nos economia y pa por garantisa e stabilidad y siguridad economico y social di henter e comunidad di Aruba. E acuerdo ta fungi como un guia pa nos Pais pa cu e decisionnan cu wordo tuma den bienestar di nos comunidad y lo mester conduci na reformanan structural, economico, financiero, social y institucional cu e meta pa haci Aruba mas resistente y menos vulnerabel, sin pone nos autonomia den riesgo.
Ambos partido ta di acuerdo cu ta importante pa trece cambionan riba tereno economico. A wordo discuti cu ta necesario pa optimalisa e clima di inversion mas lihe posibel door di e.o. reduci e gastonan pa haci negoshi y minimalisa burocracia y e “red tape” pa asina por atrae inversionista, tanto local como internacional.
Actualisacion y flexibilisacion di e leynan laboral tambe tabata un di e temanan di e combersacion entre KvK y e mandatario. Flexibilisacion di e leynan di labor ta importante pa por garantisa oportunidad di sobrevivencia di un cantidad mas halto di negoshi y pa asina por tin un recuperacion rapido di nos economia. E leynan actual lo mira un cambio den corto tempo, pero alabes lo tuma den consideracion e personanan cu ta of lo bira desemplea pa por garantisa siguridad social door di sigui brinda cierto subsidio.
Pa logra rebiba nos economia mester trece fortificacion den digitalisacion y telecomunicacion, aplica “eGovernment” mas hopi posibel y ofrece e posibilidad pa empleadonan por “upgrade” nan mes, siña habilidadnan nobo y mehora e conocemento y experticio, por ehempel por medio di uzo di “e-learning” y cursonan online.
Camara di Comercio y Industria Aruba a ofrece di duna aporte y a comparti su pensamento riba e pasonan cu Aruba lo mester tuma pa comercio por sigui avansa, por ehempel introduciendo un team di 4 experto riba e area di impuesto, economia, finansas y “commerce and trade”. E meta ta pa guia e proceso di cambio cu conseho directo for di sector priva. Esaki lo pone e base principal y cuadra pa tuma decisionnan cu lo resulta den un ‘win-win’ situacion pa nos pueblo, comercio y Gobierno.
KvK ta spera cu Gobierno lo duna oido na su conseho y cu esaki lo resulta den rebiba nos economia cu ta sumamente necesario.
Aruba, 24 di november 2020
Camara di Comercio y Industria (KvK)
Scroll To Top


text:
44-2018 – Relato encuanto comercio di Aruba na clausura di aña 2018
Oranjestad – Comercio na Aruba a conoce un 2018 cu hopi cambio y tambe incertidumbre.
E desaroyo economico di Aruba ta wordo influencia pa e poder di compra cu a mantene firme su posicion poco debil y cu no a indica mucho crecemento den benta cerca negoshinan local. Varios indicacion y informacion di parti di gobierno cu ta pone cu e comerciantenan y inversionistanan ta bira mas cauteloso. Durante 2018 Aruba su economia a recuri principalmente na turismo cu ta e unico pilar economico contribuyendo na mas di 90% di ingresonan y finalmente na caha di gobierno. No a conoce ningun otro pilar nobo y e refinaderia no ta asina leu ainda pa produci y trece ganashi aden como un segundo pilar economico pa Aruba.
Den e resumen aki Camara di Comercio y Industria (KvK) kier trece dilanti resumen di actividadnan comercial cu KvK a organisa durante 2018 y tambe duna un indicacion di e desaroyo di comercio na Aruba basa riba registracionnan di negoshi na KvK.
Actividadnan di KvK aportando na comercio
Un di e metanan principal di KvK ta pa yuda stimula comercio y organisa eventonan ta parti di esaki. 2018 tabata un aña hopi activo pa e ekipo dinamico di KvK cu a duna di nan banda pa organisa e siguiente eventonan durante 2018:
• Na januari a organisa Business Plaza – Step Forward! Keda pendiente pa esaki un biaha mas na cuminsamento di 2019;
• Februari a organisa e curso administrativo di FAB 1, na april FAB 2, augustus FAB 3 y por ultimo na october FAB 4;
• Inauguracion di e segundo tanda di exposicion di arte di Fundacion Mira na KvK na april;
• Na april a organisa un business kick-off pa empresarionan cu recien a registra nan negoshi;
• Business Plaza – Get Started a tuma luga na juni;
• Curso Empresario Independiente a wordo organisa na augustus;
• Na september a tuma luga e prome Aruba Chamber Townhall meeting;
• Un di dos business kick-off a tuma luga na september;
• FEMCity a bishita y a tene un session di networking cu empresarionan local;
• Na November a tene e inauguracion di art expo nobo.
E auditorium y otro salanan di re di KvK tambe a wordo bon bishita na varios ocasion caminda a tene re y seminarionan. Asina por conta cu a tene un focusgroup pa discuti un incubador comercial pa Aruba y re cu empresarionan den construccion. A tene varios workshops caminda a toca temanan manera sales forecasting, analisis practico di negoshi, con pa soluciona problema y un otro caminda a traha riba e structura di un sales pitch. Durante 2018 a tene varios charla y seminario. Nos por continua y menciona cu a tene lectura encuanto acoso sexual na trabou, public speaking, con pa detecta fraude den bo negoshi, responsabilidad social di compania, y un charla con pa colecta data. Seminarionan durante 2018 a elabora topiconan manera corporate governance y SDGs.
Pa motibonan personal durante 2018, presidente di directiva di KvK, sr. Ernst Mohamed a entrega su retiro. Cuminsamento di 2019 lo bay eligi un presidente nobo. Mientrastanto e vice-presidente sr. Kawish Misier ta tuma e timon y di e forma aki a sigui cu e trabounan pa KvK cu hopi animo.
Registracion di negoshinan durante 2018
Durante e aña aki a registra te cu november un total di 1221 empresanan. Di esaki nos tin 134 NV, 1 AVV, 388 VBA, 662 propietario unico, 20 VOF, 16 cu ta otro categoria. Unico registracion di tipo empresa offshore ta e 1 AVV. Pa loke ta cancelacion mester bisa a registra te cu november un total di 699 empresa cu a cancela nan registracion. Di esaki tin 93 NV, 40 AVV, 29 VBA, 515 propietario unico, 15 VOF, 7 cu ta otro categoria.
Si haci un comparacion cu e aña anterior nos por observa lo siguiente:
Por observa cu e registracionnan pa un negoshi nobo ta menos den 2018 compara cu 2017. Esaki ta conta pa tur tipo legal cu excepcion di VOF cu a mira mas registracion compara cu 2017. Ora observa cancelacion por mira lo siguiente:
Por bisa cu e registracion ta indica cu tin hopi cautela ora di habri negoshi. Tin menos negoshi nobo registra durante 2018 compara cu 2017. Ademas hopi negoshi di e tipo propietario unico a cera.
Aruba, 31 di december 2018
Camara di Comercio y Industria (KvK)


text:
Pronostico di tempo ta indica cu diabierna anochi, shelo lo ta parcialmente nubla y generalmente seco.
Diasabra, shelo lo ta parcialmente nubla cu chens pa localmente un awasero.
Temperatura maximo 32 grado Celsius y temperatura minimo 27 grado Celsius.
Solo lo baha awe nochi 06:18 pm y lo sali mañan mainta 06:31 am.
Biento:
For di direccion oost te zuidoost y modera; forsa 3 te 4 (12 te 30 km/ora, 7 te 16 nudo)
Den dia posiblemente basta fuerte te fuerte den rafaga: forsa 5 te 6 (31 te 50 km/ora, 17 te 27 nudo)
Situacion general di tempo:
Den proximo 24 ora no ta spera mucho cambio den e tipo di tempo cu tin actualmente.
Sinembargo, humedad y instabilidad den atmosfera regional lo pone mas nubia forma temporalmente for di cual por spera un awasero riba isla di Aruba.
Condicion di lama:
Olanan di lama lo ta for di direccion oost- zuidoost cu haltura di 3 te 5 pia.
Temperatura di superficie di lama 29 grado Celsius.
Fenomenonan special: ningun
Tempo tropical:
Un area di presion abou, situa noordoost di Turks and Caicos den Bahamas tin un chens medio pa desaroya y bira un ciclon tropical of sub- tropical den proximo 48 ora.
Registracion di temperatura (Celsius) y awasero (mm) den ultimo 24 ora :
Airport max 32 / min 28 / 0.0
Hadicurari max 31 / min 28 / 0.0
Pronostico di tempo pa fin di siman:
Parcialmente nubla cu chens pa localmente un awasero;
Biento lo ta for di oost te oost- zuidoost y lo ta modera te posiblemente fuerte den rafaga;
Temperatura max/ min lo ta: 33/27


text:
HILVERSUM – E investigashon sientífiko ku mester a trese klaridat tokante e eksperensia di zwarte piet serka mucha koló skur, a faya. Mayornan apénas a registrá.
Katedrátiko Judi Mesman ku ta guia e investigashon ta bisa ku ‘berdaderamente e no tin un idea pakiko’. “Aña pasa den e mésun investigashon bou di mucha blanku nos a haña sigur 200 reakshon. E aña aki nos a kuminsá hopi mas trempan i nos a buska hende mas aktivamente, pero tòg ta dies registrashon so nos a haña. Mi tin basta eksperensia komo investigadó, pero esaki si nunka no a pasa mi.”
Deskonfiansa
E yu di Kòrsou Danitzah Jacobs (38) di Breda tin dos yu. Konsientemente e no a reakshoná riba e apelashon di Mesman riba social media. “Mesora mi a bira deskonfiá. Nos tin e rapòrt di Nashonnan Uní i e punto di bista di Kolegio pa Derecho Humano kaba, anto awor nos mester bai investigá èkstra pa hasi difísil? Esaki ta pone mi sinti ku ta tuma nos eksperensia na serio solamente si un instituto blanku saka e mésun konklushon. Ami no ke partisipá na e kos ei.”
Na e skol básiko ku Danitza su yunan ta bai tin zwarte piet ta bini ainda si. “E maneho di e skol a bisa mi ku ami ta e úniko ku tin problema ku e kos ei. Mi sa ku tin mas mayor, ma nan tin miedu di tuma akshon. Nan tin miedu pa nan yu haña un trato apart.”
Danitzah mes a pasa den esaki un bia kaba ku un di su yunan. “Skol sa ku mi ta tene mi yunan na kas ora nan laga zwarte pietnan bini skol, mi no ke konfrontá mi yunan ku esaki. Pa e motibu ei aña pasá nan no a laga mi yu hòmber partisipá ku e surprisenan. Segun e yefrou sobra di e klas no a gusta ku e no tabata t’ei ora di habri e regalonan.”
Charissa Daal (24) i su ruman muhé, di Kòrsou tambe, tin miedu ku e debate di zwarte piet lo enduresé mas.”Masha tempu no ta un debate mas sino un guera rasista. Aworó otro mayornan òf dosentenan ta bai mira bo komo un buskadó di tròbel, manera tur hende ta haña di Sylvana Simons. Mi no ke kousa mi yu fèrdrit.”
Eksklushon
E artista yu di Kòrsou i pensadó di ‘zwarte piet ta rasismo’, Quinsy Gario, ta rekonosé e situashon. “E odio, ta esei e hendenan tin miedu di dje. Aña pasá na Jan Prins School na Rotterdam mi a puntra e jefrou pakiko e muchanan den grupo seis ainda ta haña Sinterklaasjournaal mira den pouze. El a rabia. Mas despues mi a buska e yu hòmber di mi èks for di skol i m’a bin haña sa ku den pouze nan a pon’é sinta apart. Segun e jefrou, pasobra ami a pidi esaki. Mi a realisá kon vulnerabel bo yu ta ora komo mayor bo bisa algu di zwarte piet na skol. Ke men mi por imaginá mi masha bon ku mayornan lo pensa dos bia ora un invitashon asina pa un investigashon pasa.”
Skolnan básiko tambe ta reservá; dieskuater skol básiko den randstad a haña e petishon pa kompartí e invitashon ku mayornan, pero niun di e skolnan no ker a partisipá, skolnan di Fundashon Sirius di Amsterdam tampoko. “No ta tene e diskushon mas na nos skolnan, pasobra nos tin añanan largu kaba sin zwarte piet. Ke men nos no ta investigá aktivamente kon e muchanan ta pensa den esaki”, e direktor athunto Hubert de Waard di Fundashon Sirius ta bisa. “E fundashon a pone un silensio di medionan di komunikashon pa no laga e diskushon lanta i pa evitá mensahe di odio derechista ekstremista.”
Otro investigashon
Pa motibu di muchu tiki partisipante e investigashon di Mesman a faya ofisialmente. “Nos meta tabata minimalmente 100 partisipannte. Nos lo a keda kontentu ku ochenta mes. Pero dies di bèrdè mes no ta representativo pa un investigashon sientífiko. Mi no sa si nos lo ripití e investigashon otro aña. Kisas nos mester buska pa sa promé pakiko tabatin asina poko registrashon.”
Outor Natasja Gibbs


text:
Un proyecto piloto na 5 scol primario
Informacion semper ta hopi esencial y importante y pa e motibo aki Frisian Flag ta introduci su projecto “Van Gras tot Glas” pa asina informa tur muchanan cu ta atende scol primario e origen y proceso cu ta pasa cu e lechi cu tanto nan ta gusta.
Un glas di lechi ta yena cu nutrientenan esencial cu ta hopi importante pa un dieta balansa conteniendo proteina, calcium y phosphorous. Den lechi tambe ta encontra e componente di energia cu ta wordo extrae door di e sucu den e lechi cu ta duna e curpa e energia natural pa por funciona ideal cu ayudo di vitamina B2 y B12. Lechi ta enrekesi cu B12 cu ta importante pa cu e funcionamente di e sistema immunologico y imporante pa e persona cu no ta consumi carni.
E idea tras di e proyecto aki ta ser haci tur caminda cu Frisian Flag ta wordo exporta y nos a start na Aruba cu 5 scol. E idea tras di e proyecto aki ta uno cu lo wordo duna na tur scol den derde of vierde klas (cada scol ta dicidi den cua klas e lo wordo implementa) pa asina educa nos muchanan cu lechi no ta bin di un paki sino cu e ta bin di un baca y e proceso cu Friesland Campina tin pa asina retene tur e nutriente di e lechi pa nos tur por tin na cas un producto hopi saludabel cu ta lechi Frisian Flag.
Un proyecto hopi educativo y hopi entreteni pa asina tene atencion di e muchanan y informa nan riba e tema. Un buki special a wordo crea pa entrega na e scolnan di Aruba den e idioma hulandes y den dje tin texto, puzzel, informacion y un pagina pa kleur.
Danki na e 5 scolnan: Colegio Cristo Rey, Colegio Hilario Angela, Graf von Zinzendorf School, Mon Plaisir Basis School y Colegio Conrado Coronel cu na momento cu nos a acerca nan, nan tabata man habri pa asina bira parti di e proyecto piloto aki pa asina educa nos muchanan mas ariba e tereno di lechi y con importante e ta pa e curpa y den un dieta saludabel. Pa aña escolar 2014-2015, Compra y Frisian Flag tin e deseo di wak esaki aki riba pia na tur scol y lo ta asercando mas di e scolnan cu e proyecto aki. Den caso cu tin scol cu nos no a logra di haña contacto cu mester di mas informacion of interes pa start e proyecto por tuma contacto cu Compra N.V. of e-mail na info@compra-aruba.com


text:
Aruba Bank ta yuda Stichting Ambiente Feliz pa sigui cuida habitantenan
E situacion actual di COVID-19 ta pone preshon financiero ariba hopi instancia cu ta depende ariba donacion y of subsidio pa por sigui duna servicio. Esaki ta conta tambe pa Stichting Ambiente Feliz cu ta depende ariba subsidio pa por opera diariamente y sirbi e binti (20) habitantenan na e centro di cuido.
Aruba Bank a haci un donacion na e instituto pa salvaguardia e necesidad basico pa e habitantenan, entre otro comestibel y productonan di higiene y cuido personal pa e habitantenan.
Fundacion Ambiente Feliz a wordo funda 31 aña pasa den e aña 1986 door di Zuster Philothé Simons. Zuster Simons y algun otro zuster a encarga nan mes cu persona cu limitacion mental den communidad di Aruba.
Debi na un necesidad grandi pa un cas di cuido, Zuster Simons a logra na aña 1986 pa habri un cas na Santa Cruz 75 na unda na prome instante a ofrece 12 cliente un lugar pa biba bou di e nomber “Stichting Gezinsvervangend Tehuis”.
Desde november 1997 e nomber a cambia pa Stichting Ambiente Feliz. Durante e añanan e cantidad di cliente a aumenta y e cas original a wordo expandi pa asina crea mas lugar.
Den cuadro di nos responsabilidad corporativo social, nos ta orguyoso di por contribui na un bunita causa manera esaki. Pa duna un man na Stichting Ambiente Feliz pa tuma contacto cu nan na 5858738 of por manda un mail na:


text:
Decreto Nacional di Codigo di Proteccion ta un realidad
Oranjestad - Aruba; Despues di un lucha y trabou hopiintensivo porfin Sociaal Crisis Plan a logra cu e implementacion di Codigo di Proteccion.
Den un periodo di 1 aña di tempo e ekipo di Codigo di Proteccion bou auspicio di Sociaal Crisis Plan a logra prepara y awo lo introduci e maneho y ehecucion di Codigo di Proteccion den sector Social, Enseñansa, Husticia y Salubridad Publico.
Codigo di Proteccion ta e base fundamental di un sistema di proteccion efectivo y eficiente di nos muchanan y hoben. Codigo di Proteccion ta drenta na vigor pa tur profesional, cuta traha directo y indirecto cu mucha, hoben y nan famia, ora nan tin (sospecho di) abuso di menor.
Codigo di Proteccion ta structura e proceso di evalua(sospecho) di abuso di mucha, haciendo uzo di 5 paso, cu tadescribi den e Decreto Nacional (LB HAM). Durante 1 aña desde a duna diferente training di Signs of Safety (SoFS) na mas cu 300 profesional den e 4 sectornan. SofS ta e hermentcu e profesionalnan ta uza den e 5 pasonan di Codigo di Proteccion, pa asina por pone e mucha/hoben central y sigur.
Den e proximo simannan lo bay tin training intensivo di un total di 14 persona cu lo bay dedica nan mes como “Train de Trainers”, via LVAK (Landelijk VakgroepAandachtfuncionaris Kindermishandeling), di Hulanda. Nanlo ta encarga cu e responsabilidad pa guia y duna curso na e Supervisornan di Codigo den tur 4 sector y asina garantisa cue supervisornan ta keda na altura di tur loke ta encera (sospecho di) abuso di mucha y violencia relacional.
Ta premira cu na comienso di april, Codigo di Proteccion lo drenta na vigor. Tras di cortina tin varios trabou intensivo cu a tuma luga den e sectornan cu lidernan di proyecto di cada sector: Dorilis Werleman sector Husticia, Grace Maduro sector Salud, Efraim Suurendonk sector Social y Jullie-Ann Thode y Joan Danies pa sector di Enseñansa, Paul Baeten paBureau Sostenemi. Minister Glenbert Croes ta manda un palabra di pabien na e tremendo ekipo di Codigo di Proteccion, cu ta traha incansabel pa logra implementa un sistema cu por garantisa y salvaguardia nos mucha- y hobennan, ora ta trata (sospecho di) abuso di menor na Aruba.
Na mes momento e mandatario di gradici henter e veld social cu a bin hunto principio di december 2017 y cu te awe tatrahando incansablemente pa hunto nos logra e maximoproteccion pa nos yiunan.


text:
WILLEMSTAD – Den fin di siman Parlamento di Kòrsou a reuni pa revisá e kredensialnan dje Parlamentarionan ku dialuna a hura na Gobernador den Gabinete Pisas. E miembro di frakshon di MAN, Giselle McWilliam no por tabata presente. E kredensialnan ku a revisá tabata di Charles Cooper, Silvania, sra. Ludmilla Larmonie i mr. Ornelio Martina.
Ku aprobashon di nan kredensialnan e paso pa drenta Parlamento dje siguiente miembronan a bira un hecho: Elvin Gerad, Corine Genaro, Antonio Yeung, sr.Thodé. David Seferina.
E salida dje kandidatonan pa Minister i aprobashon dje kresensialnan tabata posibel, pasobra a palabrá
ku e miembronan ku ta bai sali for di Parlamento ku nan por a manda nan karta di retiro.
Parlamento a risibi sinku karta di retiro indikando ku e miembronan lo tuma retiro i Parlamento a manda karta apart pa Konseho Supremo Elektoral.
E situashon aki a bira algu nobo entre Parlamento, Konseho Supremo Elektoral i Gobernador.
Inmediatamente e pregunta a surgi den sala ku si esaki lo ta bira e model pa aplika pa futuro.
E kontesta di Presidensia di Parlamento tabata ku den konsulta ku griffier lo sugeri sugeri pa atende e kredensialnan komo punto separa manera Aruba ta hasi ya e no mester ta parti di agènda di reunion publiko. Por lo tantu prome ku trata e kredensialnan, lo trata dokumentonan ku a drenta Parlamento.


text:
WILLEMSTAD – Un gran parti di ekonomia di Kòrsou ta dependé di turismo. E echo ku e sektor aki a kai den otro kasi kompletamente tin un efekto enorme. I esaki ke men ku pa motibu di e krísis di corona hende ta bai for di e isla.
Manera Manon Nijssen; te poko tempu pasá e tabata manehá kas di vakashon. Despues di a biba na e isla 12 aña el a disidí di muda bai Hulanda bèk. For di e lockdown el a pèrdè su trabou i awor e ke kuminsá kompletamente di nobo.
reportahe di Nadine Roos (na hulandes)
“Mi tin e bon suèltu ku mi por a bai biba serka mi mayornan un temporada i awor mi ta buskando informashon tokante trabou nobo.” A puntr’é si e ke bai traha den e sektor turístiko.
“Mi no ta kere, ei tambe esaki ta difísil. Pero mi a studia P&O i SPW, i den kuido semper tin trabou. Mi tin bon konfiansa ku lo bai bon, mihó ku aki.”
‘Mi tin bon konfiansa ku lo bai bon, mihó ku aki’
For di 2014 na Kòrsou segun sifranan di CBS, por mira un liña ku ta subi di e sifra di emigrashon i un bahamentu di e sifra di imigrashon. Ta manera e krísis di corona ta fortifiká e trènt aki.
For di yanüari a sali 262 hende mas for di Kòrsou ku a drenta. Den e mésun temporada aña pasá esaki tabata 228 ainda segun Ruthline Haddocks, kabes di Asuntunan Públiko (Kranshi). Esakinan ta solamente e hendenan ku a mèldu na Kranshi ku nan ta bai.
Kuantu hende a sali for di e isla sin mèldu, no ta konosí. Haddocks: “Nos no tin ni bista riba esaki ni sifra tokante esaki.” Si e liña ku bo ta mira añanan kaba den sifranan di migrashon lo kontinuá ainda Haddocks no por bisa: ‘Aktualmente no ta mustra asina.”
William Mau Asam di e agensia di biahe ku e mésun nòmber na Willemstad a bende algun teket di ida solamente ku expat ku a buska kontakto kun;e p’esaki, pero e no por papia di un trènt. “Mi tin gana di sa ora nos ofisina habri aki algun dia si nos lo bai bende hopi biahe di ida solamente”, e ta bisa, “pero por lo pronto no tin hopi hende ta bai.”
Ménos studiante
Loke tambe lo influenshá e sifranan di emigrashon ta e kantidat mas chikí di studiante ku ta bai afó, Haddocks ta pensa. “Pronto nos lo por peilu e kantidat di hóben ku ta muda pa Hulanda pa studia. Aki nos ta ferwagt ku ta solamente mitar di e 300 hóbennan ku normalmente ta bai lo hasi esaki e aña aki. Esei tambe lo hasi un diferensha.”
Ta difísil pa bisa kaba kon e sifranan di migrashon lo bira pa henter 2020, Haddock ta haña. E plachi kompleto lo sali te na kabamentu di aña.
Frontera lo habri atrobe
Promé di yüli ta e fecha meta pa gobièrnu di Kòrsou habri fronteranan sin karentena pa turista. Si di bèrdat e fronteranan lo habri otro luna i kuantu esaki lo trese e sektor turístiko, no ta kla ainda.


text:
MERKA — Floyd Mayweather i Manny Pacquaio ta ketu bai den notisia, kasi un siman despues di e pelea entre nan dos. Ta parse ku despues di e pelea tin mas notisia riba e bòksdónan ku promé ku e pelea siman pasa.
Despues ku Floyd Mayweather a bisa algun dia pasa ku e ta interesá den un revancha ku Pacqiuao, awor e bòksdó a kambia di idea. Den un entrevista ku kanal di televishon Showtime Mayweather a bisa ku e no ta interesá den un revancha ku Pacquiao.
E entrevista ku Showtime a keda hasi djamars anochi i lo keda transmití djasabra pa e kanal. Mayweather a rekonosé ku anteriormente e la bisa ESPN ku e ta interesá den un revancha.
“Mi a kambia di idea,” Mayweather a bisa. “Na e momentunan aki, mi no ta interesá den un revancha, paso Pacquaio ta un mal pèrdèdó i e ta un kobarde … Si bo a pèrdè, aseptá bo derota i bisa, ‘Mayweather, bo tabata e mihó bringadó.'”
Tambe Mayweather a bisa ku e no ta kere ku e leshon na Pacquiao su skouder tabata e problema den e pelea.
“Èksküs, èksküs, èksküs,” Mayweather a bisa.
Segun Mayweather, Pacquiao tabata lihé. “Su man robes tabata lihé. Su man drechi tabata lihé i e tabata tira ambos lihé i ku forsa. Mi no ta kere e asuntu di leshon ey anto mi no ke pa e públiko tampoko kere e kos ey.”
Mas aleu Mayweather a sugerí pa Pacquaio bringa, no kontra dje, pero si riba su kartelera na sèptèmber próksimo. Segun Mayweather, esei ta un bon manera pa nan tur dos gana sèn
Banda di Mayweather i Pacquiao bòkseo ta kontinua mañan ora den e pelea estelar Canelo Alvarez enfrentá James Kirkland. Tambe den e pelea ko-estelar lo tin Humberto Soto kontra Joseph Diaz. Segun Oscar de la Hoya di Golden Boy Promotions, den peleanan estelar di mañan lo tin mas akshon ku e pelea di siman pasa entre Pacquiao i Mayweather.


text:
Prome Minister Evelyn Wever-Croes: ULTIMO CONSEHO DI MINISTER DI MINISTER OTMAR ODUBER Minister Oduber lo keda cu un bunita recuerdo di e union di MEP POR RED pa logra cosnan grandi pa Aruba
Prome Minister Evelyn Wever-Croes:
ULTIMO CONSEHO DI MINISTER DI MINISTER OTMAR ODUBER
Minister Oduber lo keda cu un bunita recuerdo di e union di MEP POR RED pa logra cosnan grandi pa Aruba
Diamars mainta, tawata tin e ultimo Conseho di Minister cu e participacion di Minister Otmar Oduber. Sin duda, pa coleganan di Gabinete Wever-Croes, esaki tawata un momento di emocion. Minister Oduber na september di e aña aki a anuncia su retiro di politica pa mas cu tur cos pone mas atencion na su salud y famia.
Despues cu Minister Otmar a anuncia su retiro, Prome Minister a expresa cu no ta un secreto cu dos aña pasa, prome cu a asumi responsabiliad di gobernacion, e relacion cu Minister Otmar Oduber no por a wordo considera como amistad siendo cu nan tawata contricante politico. Sinembargo e deseo di comunidad pa cambio expresa den eleccion 2017 tawata un les pa tur e partidonan pone diferencianan un banda y enfoca riba loke ta importante pa e pais.
Den e ultimo Conseho di Minister, den nomber di demas colega Minister, Prome Minister a gradidi Minister Otmar pa su trabou y logronan durante e dos aña como Minister encarga cu Infrastructura y Medio Ambiente. Na e ocacion tambe a entrega Minister Otmar un bunita cuadra cu potret di Ministernan pa asina Minister Otmar tin un bunita recuerdo colga den su hogar di e dos aña cu a enfoca hunto cu tur Minister di Gabinete Wever-Croes riba e union pa traha hunto pa nos pueblo y logra cosnan grandi.
Marisol Lopez-Tromp lo tuma e encargo di Ministerio di Infrastructura y Medio Ambiente. Gobierno di Aruba ta yama bon bini na sra. Lopez-Tromp pa asina continua cu e maneho di Infrastructura y Medio Ambiente. Hunto nos lo sigui logra cosnan grandi pa nos dushi Aruba.


text:
Oranjestad – Rene Bernabela presidente di sindicato Topa a informa nos di johnnyhabibe.net cu riba e aspecto y medida cu e gobierno di gabinete Eman2 ta treciendo y cual ta masacrando e pueblo Arubiano. Por a tuma nota di locual falta ainda pa bin cu otro medida caminda cu poco poco ta biniendo cu e medidanan pa cu e pueblo trahador y e pueblo den su totalidad.
Bernabela ta sigi expresa cu lo bin cu aumento riba recogemento di sushi na cada cas.Den un comunicado ta sali cu gobierno lo cuminsa cobra pa recoge sushi na cada cas aki na Aruba na un suma di afl 35,- pa florin pa luna. Esaki ta e punto culminante despues di tur e otro medidanan ja tuma y dia tras dia ta biniendo mas medida den un un forma indirecto y dirigi strit riba e pueblo.
Sr.Rene Bernabela ta amplia e noticia mas via nos Player:


text:
ORANJESTAD – Dialuna Minister di Husticia y Asuntonan Social Rocco Tjon, a reuni cu sindicatonan FTA y sindicato STA. Dos reunion den cual varios punto di importancia a wordo treci dilanti cu segun e sindicatonan mester haya prioridad. Un di e puntonan cu ta resalta continuamente ta e necesidad pa reorganisacion.
Minister Tjon a splica cu locual cu por spera di su Ministerio den transcurso di e proximo lunanan ta cu lo duna prioridad na e diferente reorganisacionnan. Entre otro: reorganisacion di CEA, Migracion Aruba y Warda nos Costa. Cual segun e mandatario ta e 3 departamentonan cu a wordo treci dilanti door di e sindicatonan.
‘Un punto cu nos lo kier yega na dje den futuro ta un plan di maneho ‘meerjaren’ cu ta bay acapara tur e necesidadnan di personal pa añanan nos dilanti. E plan aki lo encera nan posicion legal, ekipo, material y tur locual nan tin mester pa ehecuta e trabou.’
Palabracion haci:
Minister Tjon a palabra cu e sindicatonan cu lo bay reuni structuralmente cu otro, segun cu ta necesario (pa cuminsa un bes pa luna).
Concluyendo e mandatario a bisa cu e reunionnan tabata hopi positivo y a trata e temanan cu ta toca e trahadonan cu e sindicatonan ta representa. Alabes a sigura cu di parti di Ministerio encarga cu Husticia, esakinan lo haya su debido atencion.


text:
Desde 1 di januari ta reduci impuesto riba material di contruccion di 12% pa 10%
Esaki ta un incentiva pa reactiva economia di Aruba
ORANJESTAD - Na november Minister Maduro a anuncia e pakete di Alivio Fiscal 2 cu ta contene 11 incentiva pa reactiva economia di Pais Aruba. Hunto cu e pakete aki a keda dos incentiva mas pendiente, esta reduccion di impuesto riba material di construccion y reduccion di impuesto riba salario y entrada pa cual mester a haci calculacionnan necesario. Pa locual ta trata impuesto riba material di construccion, Minister Xiomara Maduro ta informa cu recientemente a firma e decreto gubernamental pa haci posibel cu desde 1 di januari 2021 e impuesto aki por conoce un reduccion di 12% pa 10%. E decreto gubernamental awor ta canando su caminda legislativo y lo tin forza retroactivo te cu 1 di januari 2021. Rond mundo prijs di material di construccion ta subi y pesey e reduccion den impuesto riba material di instruccion ta bin na un bon momento. Minister Maduro ta spera cu e alivio aki sirbi como stimulo pa mas inversion den e mundo di construccion cu ta un motor pa reactiva economia di Aruba.


text:
Capitan ku falta di respet pa autoridat
Awe mainta den careda di 09:15 Wardacosta na Aruba a haci un control rutinario riba e boto 'VIKING' cual tawatin 2 persona masculino abordo. E capitan en cuestion no kier a coopera cu Wardacosta for di un inicio. Na momento di control a constata cu su papelnan pa nabega no tawata na ordo y a duna e capitan un multa pa esaki. Despues di ricibi e multa e capitan a cuminsa insulta e personal di Wardacosta na un manera agresivo.
Personal di Wardacosta a purba combersa ku e capitan, pero esaki no kier a scucha. E ora ei e personal di Wardacosta a dicidi di detene e capitan pa motibo ku a insulta un autoridat den su funcion. Mes momento a trece e boto aden pa mas investigacion y a resulta cu e tripulante abordo no tawatin su papelnan valido. A base di esaki a transporta e persona pa Warda nos Costa.
E capitan mester a bay na warda di polis San Nicolas pa interrogacion. Despues di e interrogacion e capitan a haya su pertenencianan bek y por a bay kas.


text:
Casnan di cuido ta implementa medidanan di precaucion na casnan di cuido
Pa Gabinete Wever-Croes, nos grandinan ta prioridad y den e tempo dificil di e pandemia aki, Prome Minister Evelyn Wever-Croes ta pone hopi enfasis pa nos pueblo cuida nos grandinan cu ta esnan mas vulnerabel y na risico.
Tirzlyn Kolfin den conferencia di prensa di pa duna informacion di e ultimo desaroyonan di Covid-19, a duna un splicacion amplio riba maneho di e virus den casnan di cuido priva y di SABA. A implementa e medidanan di precuacion cu a tuma na comienso di e prome ola di Covid. A pone un stop di opname y di bishita na tur cas di cuido. Den caso si tin excepcionnan, lo evalua esakinan pa tuma e miho desicion. Personanan di casnan di cuido cu sali for di hospital pa bay bek casnan di cuido, mester wordo isola y wordo monitoria. Asina por proteha e demas grandinan den e cas di cuido.
Sra. Kolfin a reacciona riba e criticanan cu tin tocante e trahadonan di e casnan di cuido. Esakinan segun Kolfin ta trahadonan cu ta trahando desde e comienso di e virus aki na Aruba, cuidando nos grandinan incansablemente. Poniendo nan mes den risico diaramente. Mayoria casnan di cuido a cera cu trahadonan hunto cu e grandinan pa asina keda cuida y proteha nos grandinan. Mayoria trahado ta sali bay cas y bolbe trabou sin haci nada otro pa no pone nos grandinan na peliger.
Ta importante si pa keda mantene contacto cu nos grandinan. Esaki por via telefoon. FUTURA a facilita conectividad y apoyo pa nos grandinan y temporalmente a entrega casnan di cuido algun tablets pa yuda e habitantenan di casnan di cuido mantene contacto cu nan famia, amigo y sernan keri.
Prome Minister Evelyn Wever-Croes den diferente ocacion a expresa tambe cu nos grandinan na cas mes tambe mester di proteccion. Y esey ta responsabilidad di cada ciudadano pa cuida nos grandinan. Nos mester concentra pa contene y preveni cu e virus ta wordo transmiti na nos grandinan cu ta esnan mas vulnerabel y na riesgo.
“Ban cuida nos grandinan bon. Si bo ta sali, no bishita nan. Mantene contacto via telefoon. Si bo ta biba cu nan, mantene reglanan pa evita di contagia nan. Laba man mas tanto posibel y uza hand sanitizer ora no por laba man. Uza tapaboca. Evita di bin den contacto fisico cu otro hende, saluda otro sin duna man, brasa y sunchi. Gobierno di Aruba ta haciendo di su banda. Pueblo tambe ta wordo pidi pa tuma tur paso di prevencion. Esaki ta den bo man. Mi ta conta riba bo pasobra mi sa cu bo ta stima bo mes, bo famia y Aruba y hunto nos ta logre”, Prome Minister Evelyn Wever-Croes a expresa.


text:
Google Play $75 Gift Card Codes (US)
Un USA Google Play eCard ta un bon manera pa treat bo mes of e mobile apps, music and games lover den bo bida. Uza e eCard aki pa cumpra tur bo apps y music favorito cu ta obtenibel riba e Google Play Store.
***Importante prome bo cumpra!!!***
Tene cuanta cu bo mester di tin un North American account paso e code aki lo traha solamente riba e North American server
Pa redeem bo Google Play eCard of digital code sigui e siguiente stapnan
- Habri e Google Play Store App riba bo phone, tablet of desktop
- Tap of click e menu
- Tap of click redeem
- Yena bo code cu ta riba bo eCard
- Tap of click redeem y bo ta cla!


text:
Beisbol
Sta. Maria Pirates ta nòk out Wild Cats den séptimo inning di wega number 5 den e serie Play off final beisbòl AA, 12-1
E ofensiva di Sta. Maria a liga un tripel limpia base den bòm di kinto inning pa totalisa un rally di 4 kareda ku a hasi e wega 8-0 i span e wega entre e Piratanan i Wild Cats for di otro. Wild Cats no a realmente logra rekuperá mas. den sexto i séptimo inning Sta. Maria a añadí 4 mas pa totalisa 12 kareda. Wild Cats a logra na manda number di kas home pa nota 1 kareda. E tabata muchu lat i muchu tiki. den bòm di séptimo inning ku e wega ku e diferensia di mas ku 10 kareda e chif a konstatá e nòk out0 i game e wega. dunando Sta. Maria e wega number 5 den e seri play off final gana ku skore di 21-1.
Sta. Maria a habri skore bort for di promé inning ora ku nan a nota unu pa bai ariba 1-0. Den habrida di segundo inning e Piratanan a añadí unu mas pa hasi wega 2-0 i sumando 2 mas den habrida di 3 pa hasi e 4-0. Un skore 4-0 kontra di wild Cats no ta garantia di nada. Kosnan a bai for di man den habrida di kinto inning ora ku un tripel bari base a inisia un rally di 4 kareda pa hasi e wega 8-0. E piratanan a baha e picher habridó di Wild Cats na awa i e bin relevo ku den sexto inning a buta dos koredó den sirkulashon, tuma un tripel sigui pa un homerun pa kaba di duna Sta. Maria e bentaha di 12-0. Rifaela ku a habri pa Sta. Maria a drenta kabes di séptimo inning lansando un one hitter. e la tuma 2 hit i Wild Cats a fábrika su kareda di kas pa hasi wega 12-1. Wild Cats no a logra na lanta kabes mas.
Un palu di awa a menasa di para e wega den sexto inning. Den korto tempu hopi áwaseru mes a kai. Bon trabou di prinsipalmente e hungadónan di sta,. Maria i e personal di tio Dao, a buta ku por a tapa e fèlt rápidamente ku lona. Miéntras e pushinan brabu tabata opservá for di nan dugout, e ekipo di Sta. Maria i sobra di e crew di Tio Dao a buta man an obra pa drecha e tereno. Nan a logra den e orario ku chif umpire a duna pa hasi esaki i wega por a kontinuá ku e resultado di e nòk out an fabor di Sta. Maria Pirates.
E viktoria ta buta wild Cats lomba kantu muraya. E serie ta un mihó di 7. Sta. Maria ta pika dilanti den e serie ku 3 gana kontra di 2 gana di parti di wild Cats. Wild Cats tin obligashon di gana den e siguiente wega p’e keda bibu den e seri. E siguiente wega ta den wikènt benidero.
Relato: Anthony Guillermo
Potret: Jacinto de Jesus


text:
Desde 1986, fundacion UNOCA ta eherce e tarea di maneha e fondo cultural di Aruba. Un responsabilidad grandi cu pa añanan gobierno y comunidad Arubano a confia den man di UNOCA. Banda di e confiansa aki, comunidad di Aruba a cuminsa mira UNOCA tambe como e centro di servicio cultural educativo cual ta yuda na alivia trabounan y gastonan relaciona cu proyectonan y tareanan cultural educativo.
Na September 1985, Bestuurscollege a bay di acuerdo cu e concepto di e statutonan presenta. Na Januari 1986, un directiva a wordo scogi cu a haya e encargo pa formalisa lantamento di e fundacion. Na Maart 1986 a scoge e nomber Union di Organisacionnan Cultural Arubano (UNOCA) pa e fundacion. Riba 6 di Juni 1986, a firma dilanti notario e acta oficial di fundacion UNOCA. E hecho aki tabata culminacion di un proceso durante un decada pa Aruba asumi responsabilidad propio pa maneha fondonan Hulandes pa ayudo y cooperacion di desaroyo cultural


text:
Kon bo por evita di hanja leshon durante bo entrenamentu
Si bo ta un hende cu kier bai hasi un kambio den bo estilo di bida dor di p.e. bai kuminsa hasi mas ehersisio? E ora ey ta bon pa bo sa kon bo ta evita di hanja leshon. Hasi ehersisio ta bon pa salu pero tin cu hasiele na un manera responsabel. Si bo no hasi esei bo ta kore e risiko ku bo por hanja leshon. Tapesey nos tin un par di teps…
Dikon move mainta, merdia i anochi?
Kuminsa move mas tantu i sport ta nifika majoria biaha cu bo ta kuminsa cu un estilo di bida mas aktivo. Un desishon salu naturalmente, pero bo mester sa kuantu movimiento ta sufisiente i kon bo ta soru pa bo skohe e aktividatnan cu abo tin mester i cu bo ta keda persevera te ora e bira parti di bo estilo di bida. Pasombra asina so bo por keda disfruta di e beneficionan. I e…
100 Aktividat Cu Bo Por Hasi Cu Hendenan Cu Demensia
Tin hasta actividatnan cu por ta ideanan nobo pa kasnan di kuido. Klik aki pa download e lista cu aktividatnan. Bron: Alzheimer Nederland
Teps Kon Pa Logra Bo Metanan Den Bo Bida
Bo tin un meta i bo no a logrele ahinda? Of bo a deskurasha? Ta importante pa bo tin meta den bo bida. No perde animo lihe. Mi ke judabo logra bo meta! Pa bo no perde animo of deskurasha bo tin cu puntra bo mes: Bo ta tuma bo meta hopi na serio? Bo a pone konsekuensia na bo meta si bo logra of no? Paso si bo no a pone konsekuensia na bo…
Stapnan Pa Kuminsa Un Empresa
Bo ke kuminsa bo mes empresa? Esaki ta un sonjo di bo ku bo ke hasi bira realidat? Bo tin sufisiente konfiansa den bo mes pa dal e stap aki pero bo no sa unda i kon bo tin cu kuminsa? Aki nos ta trese e stapnan esensial pa bo: 1. Ora bo tin pensa di kuminsa bo mes empresa ta bon pa bo investiga posibilidatnan i tambe hasi testnan pa wak si di…
Estadionan Di Sikologia Sosial For Di Yu Na Lechi Te Ku Hende Di Edat Haltu
Kada un estadio por judabo kompronde e desaroyo den un hende su bida i con bo por kontribui positivamente den kada un estadio. Check e lista di estadionan di sikologia sosial.
E Komposishon Di Un Karta Di Solisitut
Ora bo ke solisitá riba un trabou, bo tin mester di un kuríkulo ku ta up-to-date i un karta di solisitut. Nos a bini ku un ehèmpel un par di siman pasa kon pa traha un kuríkulo(CV). Awor nos ta laga bo mira kiko mester tin den bo karta di solisitut i kon e komposishon di bo karta mester ta. Kòrda ku esaki ta djis un ehèmpel kon pa traha un karta di solisitut. Nos…
Bo ta buscando trabou?
Bo ta buscando trabou anto bo ke entrega un kurikulo profesional pa subi bo chens di hanja e trabou ei? Aki bo ta mira un ehempel di un kurikulo y kiko bo tin cu pone aden. Mira e post aki: E Komposishon Di Un Karta Di Solisitut.
Salu Positivo
Investigadonan a hanja sa ku hende no ta solamente interesa den nan salu fisiko. Nan ta hanja un bida jena ku nifikashon tambe hopi importante. Bo ta sintibo kontentu of bo ta sintibo bo so? Bo tin mester di kuido mediko of hendenan den bo bisindario ta judabo? Importante ta pa abo sintibo salu i jena ku energia na e manera ku ta pas serka bo. “Salu Positivo”. Salud ta mas ku NO-TA-MALU. Kon nos…
Bo Ta Un Hende Ku Por Indika Kiko Bo Limitenan Ta?
Bo ta un hende ku por indika kiko bo limitenan ta? Na bo trabou, ku famia of bo partner? Ora bo pasa bo limite, ta nifika ku bo ta hasi kosnan of bo ta asepta kosnan ku ta kontradusi lokual bo mes ke. Ora bo bisa kiko bo limite ta, ta nifika ku bo ta laga hende sa kiko bo ke. Bo kier sa kiko bo limitenan ta of kon bo ta bisa hende bo…


text:
Bo opinion
Minister di Hustisia - Minister di Asuntunan General i Promé Minister
-
Promé Minister Gilmar Pisas huntu ku Minister di Desaroyo Sosial, Labor i Bienestar Ruthmilda Larmonie-Cecilia a risibí e proyekto di Hospitalidat “Kaminda pa Trabou” serka e representantenan di Horecaf/CGTC
Riba October 19, 2021
-
Promé Minister Gilmar Pisas huntu ku Minister di Desaroyo Sosial, Labor i Bienestar Ruthmilda Larmonie-Cecilia, na nòmber di Gobièrnu di Kòrsou, a reuní ku e sentralnan di sindikato i VBC
Riba October 19, 2021
-
Promé Minister Gilmar Pisas, Minister di Tráfiko, Transporte i Planifikashon Urbano Charles Cooper i Minister di Enseñansa, Siensia, Kultura i Deporte Sithree van Heydoorn a reuní ku representantenan di Flow
Riba October 18, 2021
Mas notisia


text:
Un minimo sosial ta e fundeshi pa kombatí pobresa. Segun gobiernu di Reino e minimo sosial aki ta e montante minimo ku un hende mester pa por kubri su kostonan di bida. Na Hulanda ya pa basta aña e minimo sosial ta formalmente stipulá i na vigor.
Riba instrukshon di e ministerio pa Asuntonan Sosial y Labor a kalkulá na aña 2019 pa Boneiru tambe un minimo sosial pa diferente kas di famia. Pero ainda no a stipulá formalmente un minimo sosial pa e islanan BES. Boneiru mester wak kon e ta sobreviví ku e puntonan di salida stipulá na aña 2019. E kalkulashon di e minimo sosial, gastunan minimal di kosto di bida, sinembargo ta 45% te 50% mas haltu ku e puntonan di salida stipulá.
Den un karta fechá 27 di yúni 2019 relashoná ku e “Voortgangsrapportage ijkpunt bestaanszekerheid Caribisch Nederland”, sekretario di estado Tamara van Ark di asuntonan sosial pa e islanan BES, a stipulá e ‘ijkpunten’ (puntonan di salida) pa un minimo sosial. Nos lo tene nos mes den e artíkulo aki na e spesifikashonnan ku a wòrdu mandá huntu ku e karta menshoná.
Pobresa, un problema persistente
Pa años ta konosí ku aki na Boneiru kostonan di bida pa esnan ku ta gana un sueldo minimo ta muchu mas haltu ku nan entrada. Medio 2019 gobiernu hulandes, ku kalkulashon di e minimo sosial, a buta na horizonte un punto ku no tin fin di yega mas serka. Pero e forma ku gobiernu hulandes kada bes tabata presentá e sifranan, butando infasis riba e montante di e ‘ijkpunt’ – punta di salida – pa un soltero, a bruha hopi hende.
Unkobon, un organisashon ku ta sali na interes di e konsumidónan i tambe na interes di esnan menos prudiente, kier aklará, huzando algun gráfiko, kon e sifranan a wòrdu huzá i ki konsekuensia esaki tin pa futuro di e klase trahadó. “e working poor”.
Den gráfiko 1 Unkobon ta ilustrá e diferensha entre e minimo sosial realístiko y e ‘ijkpunten’ pa un minimo sosial, pa diferente kasnan di famia aki na Boneiru.
Sueldo minimo y minimo sosial
Na Hulanda e sueldo minimo ta basá riba e gastunan minimal di kosto di bida pa un kas di famia ku dos hende.
Parse ku pa islanan BES nan a lubidá esaki. Gobiernu ta informá ku e sueldo minimo na Boneiru ta mas o menos banda di e ijkpunt. Ku esaki nan NO kier men e ijkpunt pa un un kas di famia ku dos hende ($ 1340) sino e ijkpunt ku a keda stipulá pa un soltero ( $ 951). Pa loke ta trata Boneiru por mira e puntonan di salida y e gastunan minimo den e athuntu di voortgangsrapportage-ijkpunt: bestaanszekerheid-caribisch-nederland-2020. E puntonan di salida stipulá (ijkpunten) ta muchu mas abou ku e kalkulashon di e minimo sosial.
E sekretario di estado ta aspirá un bahada enorme di gastunan di kosto di bida. Ku e punto di salida a adelantá esaki. E minimo sosial, realisá dor di bahada di gastunan, ta e asina yamá punto na horizonte.
Pero e bahada di preisnan no a tuma lugá, e punta no tin fin di yega mas serka. Esaki no t’asina strañu tumando na kuenta e spesifikashon di e redukshon di preisnan ku e sekretario di estado a presentá den 2019.
Den e gráfikonan 2 i 3 e spesifikashon aki ta keda ilustrá.
Simpelmente a laga e gastunan pa eventonan sosial afó. Habitantenan di e islanan BES ku un entrada minimo aparentemente no tin nesesidat pa hasi deporte, bishitá famia òf duna un regalu na okashon di hasimentu di aña.
E parti mas grandi di e bahada di gastunan e sekretario di estado a haña ku mester ta for di e gastunan di vivienda. Den e gráfiko 3 esaki ta keda ilustrá mas kla.
Riba e punto aki a ekonomisá (riba papel) hopi riba gastunan di hür / hipoték. E sekretario di estado ta razoná ku gastunan di vivienda no por ta mas ku 33% di e sueldo minimo. Asina leu nos no ta ainda. Pa por logra esaki mester traha kasnan sosial pa hür promé. Mitar di e 9000 kasnan di famia tin un entrada bou di e minimo sosial realístiko. Na 2019 ta tin solamente 488 kas sosial pa hür. E plan ta pa konstruí 500 di e tipo di kasnan aki den e añanan benidero. Kuminsamentu di 2021 a bin 70 aserka. Leu for di sufisiente pa ubiká tur esnan ku e entradanan mas abou.
E grupo grandi ku entradanan abou ku ta dependé y ku lo keda dependé di kasnan partikular di hür lo por risibí den futuro podisé un subsidio di hur. E investigashon pa realiseá e posibilidat aki sinembargo a keda posponé. Esnan ku entrada abou y ku tin nan propio kas tin mala suerte. Pa e grupo aki no a perkurá pa tin medida pa spar gastu.
Na e gastunan di transporte e sekretario di estado a kita e gastunan di kareda for di kas pa e luga di trabou. Motibu pa esaki, segun e sekretario di estado, ta ku e ijkpunt ta bai pa un punta di salida pa un minimo sosial pa hendenan desempleá. E grupo grandi ku ta kai bou di “working poor” a sali di malu ku e desishon aki.
Pa spar gastu riba koriente e Sekretario di estado ta sali for di e punta di bista di un uzo di promedio 35% mas abou ku Regioplan a tene kuenta ku né. Aparentemente no ta nesesario pa un hende ku entrada abou por tin aire-akondishoná.
Den 2020 a realisá – temporalmente – medidanan di spar gastu riba elektrisidat, awa y internet. E tarifanan fiho di awa, elektrisidat y internet temporalmente a wòrdu subsidiá pa 100% relashoná ku e krisis ku Covid 19 a okashoná. Dia ku e krisis aki pasa i ku kanselá e subsidionan aki, e redukshon di gastunan aki lo no tei mas.
Kon lo bai sigui awó
E fihamentu riba un ijkpunt irealistiko abou ta stroba e bista riba e kostonan di bida real. E fundeshi di e edifisio for di unda e lucha kontra pobresa mester tuma lugá ainda no tei.
No e minimo sosial sino e ijkpunt mester wòrdu buta komo punta na horizonte.
Ta birando tempu pa basa e minimo sosial, igual ku Hulanda, riba e gastunan real di kosto di bida i no riba montantenan abou y fiktiiso.
Den gráfiko 4 a kompará e minimo sosial na Hulanda ku esun na Boneiru. Tambe salario minimo y puntonan di salida ta ilustrá den gráfiko 4. Pa e kambio na dolar a uza e tipo di kambio $1.19 pa 1 euro
Ora ta bai stipulá e salario minimo e kestion ekonómiko ta hunga un ròl menos importante ku e kestion étiko. Na Hulanda a introdusí salario minimo den aña 1968 komo ku e tempu ei segun SER tur empleado mester ta sigurá di un entrada di tal manera ku nan,por tin un bida sosial akseptabel relashoná ku e ekonomia próspero. Un konsiderashon étiko.
Kon importante ta pa e komunidat di Boneiru si un empleado ku ta traha full time risibí minimal un salario di kual e por paga su gastunan di kosto di bida?
Pa Unkobon e diferensha den trato di e habitantenan di Boneiru kompará ku esnan di Hulanda ora ta trata minimo sosial y e salario minimo, no ta étiko y no por wòrdu hustifiká ekonómikamente. Na Boneiru kosto di bida ta mes òf mas haltu ku na Hulanda. Dependiente di e tarifa di kambio di dollar asta mas haltu. Komo tal e minimo sosial y e salario minimo mester ta mes òf mas haltu ku na Hulanda. E hendenan no tin nada na e ijkpunten teorétiko ku gobierno di Reino a introdusí… .. apenas e ta yega pa kome.
Igual ku na Hulanda e salario minimo na Boneiru mester wòrdu basá riba e sosial minimo pa un kas di famia di dos hende.
Probablemente e diferensha entre e kalkulashon di e minimo sosial na Boneiru y e salarionan aktual y benefisionan ta buta ku esaki no por wòrdu será den un tiru debí ku e diferensha ta muchu grandi. Pero mester ta mas kla ku di dia ku mester bin ku un plan dirihí pa eliminá den un un término kòrtiku e diferenshanan aki. Ta parse ku e diferensha inhustu entre habitantenan di Boneiru i esnan di Hulanda konsientemente ta wòrdu mantené.
A bira tempu pa kuminsá hala e minimo sosial aden for di horizonte i pa traha un plan ku por duna e “working poor” un perspektiva real. Pa logra esaki mas lihé posibel mester bin anualmente ku oumentonan grandi. Redukshon di e minimo social redusiendo gastunan ta possible solamente na momentu ku e redukshon di gastunan keda efektuá, y no promé
PS
E redukshon konsiderabel di e preminan sosial a duna doñonan di trabou riba islanan BES den 2019 un alivio di kasi 17 miyon dollar. E oumento ekstra di e sueldo minimo ku 5% den 2019 i 2020 a kosta e doñonan di trabao un frakshon di esaki. Segun e raport final fechá 20 oktober 2020 “loonruimte minimumloon” e redukshon di e preminan a bai parsialmente so na benefisio di e empleadonan. Un oportunidat perdí ku por wòrdu drechá ainda.


text:
Na Aruba nos conoce varios droga legal, entre otro cigaria y alcohol. Hopi ta esnan cu kier legalisa un otro droga: cannabis. Pero kico tur nos sa di cannabis? Den e serie di articulo aki, nos ta explora e historia di cannabis, e usonan medicinal, e usonan industrial, su peligernan y su futuro.
Kiko ta cannabis medicinal?
Cannabis medicinal ta referi na e uso di cannabis den tratamento di malesa y maneho di sintoma. E mata di cannabis tin un historia di uso medicinal cu ta bay bek miles di aña den varios cultura, pero su uso ta keda controversial. Mientras cu varios organisacion y instituto di peso kier pa cannabis wordo legalisa, otronan ta keda contra di esaki.
Tin varios manera pa usa cannabis medicinal, incluyendo tintura cu likido, vaporisa of huma, come comestibel di cannabis, guli capsula/tablet, absorbacion via di un 'patch' riba cuero of pa medio di spray oral/dermico.
Cannabis ta wordo usa pa varios tratamento. Entre otro, cannabis medicinal ta wordo usa pa alivia nausea y sacamento bou di pashent cu ta den tratamento di kimoterapia. Tambe tin indicacion cu cannabis por wordo procesa como medicina pa combati cancer. Otro uso di cannabis ta pa yuda persona cu ta sufri di HIV/AIDS recobra nan apetit. Tambe cannabis medicinal por trata dolor cronico manera artritis y alivia dolor di musculo.
Cannabis: e droga anti-droga?
Un strategia pa trata adicto ta reduccion di daño. E strategia aki tin como meta pa reduci e uso di droga bou di persona adicto cu sea no por, of no kier, stop di consumi droga. E meta simplemente ta progreso, y no perfeccion. Reduccion di daño ta ensera cu embes di castiga e adicto, ta yuda e persona cu tin problema cu droga biba un bida mihor y mas saludabel.
Kiko ta cannabis medicinal?
Cannabis medicinal ta referi na e uso di cannabis den tratamento di malesa y maneho di sintoma. E mata di cannabis tin un historia di uso medicinal cu ta bay bek miles di aña den varios cultura, pero su uso ta keda controversial. Mientras cu varios organisacion y instituto di peso kier pa cannabis wordo legalisa, otronan ta keda contra di esaki.
Tin varios manera pa usa cannabis medicinal, incluyendo tintura cu likido, vaporisa of huma, come comestibel di cannabis, guli capsula/tablet, absorbacion via di un 'patch' riba cuero of pa medio di spray oral/dermico.
Cannabis ta wordo usa pa varios tratamento. Entre otro, cannabis medicinal ta wordo usa pa alivia nausea y sacamento bou di pashent cu ta den tratamento di kimoterapia. Tambe tin indicacion cu cannabis por wordo procesa como medicina pa combati cancer. Otro uso di cannabis ta pa yuda persona cu ta sufri di HIV/AIDS recobra nan apetit. Tambe cannabis medicinal por trata dolor cronico manera artritis y alivia dolor di musculo.
Cannabis: e droga anti-droga?
Un strategia pa trata adicto ta reduccion di daño. E strategia aki tin como meta pa reduci e uso di droga bou di persona adicto cu sea no por, of no kier, stop di consumi droga. E meta simplemente ta progreso, y no perfeccion. Reduccion di daño ta ensera cu embes di castiga e adicto, ta yuda e persona cu tin problema cu droga biba un bida mihor y mas saludabel.
Cannabis ta hunga un rol den e filosofia aki. Usuarionan di droga pisa mane cocaina, ta cuminsa usa cannabis, pa asina gradualmente stop di usa cocaina y keda solamente riba cannabis. E meta final, por keda abstencion total di droga, pero e caminda pa yega na e abstencion total ta basa riba pasonan gradual.
Investigacion haci na Canada y publica den e revista cientifico Addictive Behaviors a conclui cu uso intencional di cannabis ta efectivo den reduci uso di crack bou di adicto (Socías et al, 2017). A pesar cu e uso di cannabis tabata mas halto na inicio di e 'uso intencional', e uso a disminui cu tempo.
Investigacion haci na Canada y publica den e revista cientifico Addictive Behaviors a conclui cu uso intencional di cannabis ta efectivo den reduci uso di crack bou di adicto (Socías et al, 2017). A pesar cu e uso di cannabis tabata mas halto na inicio di e 'uso intencional', e uso a disminui cu tempo.
Maske cu cannabis tambe lo por tin efectonan menos desea, e ta un droga hopi mas 'safe' cu cocaina y heroina. Especialmente den e caso di heroina, investigacionnan ta mustra cu e substancia CBD cu ta presente den cannabis por cura cierto daño cu heroina ta hasi den e celebro.
Charlotte's Web
Un caso cu a capta atencion di prensa rond mundo ta esun di Charlotte Figi (naci 18 di oktober, 2006). E mucha muhe aki tabata sufri di Dravet Syndrome y esaki tabata resulta den atakenan di epilepsia cada 20 pa 25 minuut. Den e caso di Charlotte, e tabata haya atake cu tabata dura 15 pa 25 minuut y tin biaha hasta dos pa cuater ora. Na mas cu un ocasion su curason a stop di bati y su mama mester a rebiba e mucha haciendo uso di reanimacion cardiopulmonar (cpr).
Charlotte tabata tuma un combinacion di shete diferente medicina farmaceutico pa purba alivia su situacion pero ningun remedi a para e atakenan di epilepsia. Na edad di cinco aña, e atakenan a bira asina pisa y debilitante cu dokternan a avisa su famia pa cuminsa haci preparacion pa su fayecimento. Mirando cu Charlotte ya no por a cana of come, nan a acepta e diagnosis y a hibele cas pa asina e por muri trankil den presencia di su famia. Pero esaki no tabata e caso.
E solucion pa rescata y mehora e bida di Charlotte Figi a resulta di ta nada otro cu cannabis medicinal. Pa ta specifico, un variedad di cannabis cu ta contente hopi CBD y masha tiki THC.
(Kico ta CBD y THC? Lesa parti 1 di e serie aki.)
For di prome biaha cu a duna Charlotte un tintura di e cannabis medicinal aki, su atakenan a baha di 400 pa siman te cu un of hasta cero. Mirando con bon e variedad di cannabis aki a yuda Charlotte, e producente a dicidi di duna e variedad e nomber Charlotte's Web, na honor di Charlotte Figi. Pa mas detaye di e caso di Charlotte por mira e presentacion di Josh Stanley (TEDx Colorado, 2013):
Paisnan unda Cannabis medicinal ta legal
Efectonan secundario
Uso di cannabis medicinal a corto plaso por trece cune efectonan secundario por ehempel mareo, sinti cansa, sacamento y halucinacion. E efectonan secundario a largo plaso no ta completamente conoci, pero tin indicacion cu lo por tin problema di memoria y cognicion, riesgo di adiccion y e posibel desaroyo di schizofrenia bou di usuario hoben.
Ciencia ta tuma tempo
A pesar di varios anecdota, estudio y casonan documenta cu ta mustra riba e efectonan positivo di uso di cannabis (CBD), e ta algo cu te ainda no tin consensus riba dje y keto bay ta wordo investiga. Ciencia ta tuma su tempo y lo sigui tuma (mas) tempo prome cu tin varios estudio di termino largo cu ta verifica y valida uso di cannabis medicinal pa trata problema y malesa, manera entre otro atakenan di epilepsia.
Charlotte's Web
Un caso cu a capta atencion di prensa rond mundo ta esun di Charlotte Figi (naci 18 di oktober, 2006). E mucha muhe aki tabata sufri di Dravet Syndrome y esaki tabata resulta den atakenan di epilepsia cada 20 pa 25 minuut. Den e caso di Charlotte, e tabata haya atake cu tabata dura 15 pa 25 minuut y tin biaha hasta dos pa cuater ora. Na mas cu un ocasion su curason a stop di bati y su mama mester a rebiba e mucha haciendo uso di reanimacion cardiopulmonar (cpr).
Charlotte tabata tuma un combinacion di shete diferente medicina farmaceutico pa purba alivia su situacion pero ningun remedi a para e atakenan di epilepsia. Na edad di cinco aña, e atakenan a bira asina pisa y debilitante cu dokternan a avisa su famia pa cuminsa haci preparacion pa su fayecimento. Mirando cu Charlotte ya no por a cana of come, nan a acepta e diagnosis y a hibele cas pa asina e por muri trankil den presencia di su famia. Pero esaki no tabata e caso.
E solucion pa rescata y mehora e bida di Charlotte Figi a resulta di ta nada otro cu cannabis medicinal. Pa ta specifico, un variedad di cannabis cu ta contente hopi CBD y masha tiki THC.
(Kico ta CBD y THC? Lesa parti 1 di e serie aki.)
For di prome biaha cu a duna Charlotte un tintura di e cannabis medicinal aki, su atakenan a baha di 400 pa siman te cu un of hasta cero. Mirando con bon e variedad di cannabis aki a yuda Charlotte, e producente a dicidi di duna e variedad e nomber Charlotte's Web, na honor di Charlotte Figi. Pa mas detaye di e caso di Charlotte por mira e presentacion di Josh Stanley (TEDx Colorado, 2013):
Paisnan unda Cannabis medicinal ta legal
Fuente: Lift, 2017Mundialmente, uso recreacional di cannabis ta ilegal na mayoria pais, pero tin varios pais rond mundo unda cu uso di cannabis medicinal ta sea legal of decriminalisa. Por ehempel, Canada, Chile, Colombia, Alemania, Grecia, Israel, Italia, Polonia, Hulanda, Peru y Uruguay. Na Merca, legalidad di e uso medicinal di cannabis ta depende riba e ley di e estadonan en particular. Specificamente, na Merca, mas cu mita di tur estado ta permiti uso medicinal di cannabis.
Efectonan secundario
Uso di cannabis medicinal a corto plaso por trece cune efectonan secundario por ehempel mareo, sinti cansa, sacamento y halucinacion. E efectonan secundario a largo plaso no ta completamente conoci, pero tin indicacion cu lo por tin problema di memoria y cognicion, riesgo di adiccion y e posibel desaroyo di schizofrenia bou di usuario hoben.
Ciencia ta tuma tempo
A pesar di varios anecdota, estudio y casonan documenta cu ta mustra riba e efectonan positivo di uso di cannabis (CBD), e ta algo cu te ainda no tin consensus riba dje y keto bay ta wordo investiga. Ciencia ta tuma su tempo y lo sigui tuma (mas) tempo prome cu tin varios estudio di termino largo cu ta verifica y valida uso di cannabis medicinal pa trata problema y malesa, manera entre otro atakenan di epilepsia.


text:
ORANJESTAD – Minister Ronald Plasterk (Relashonnan den Reino) ta bai mustra su kolega-minister Bert Koenders di Asuntunan Eksterior riba e prekupashon di Aruba pa e kantidat kresiendo di turista di creditcard venesolano ku ta bini Aruba. Esaki el a bisa durante un enkuentro ku prensa lokal.
E minister tabata di bishita di trabou na Aruba pa un dia. Anteriormente Plasterk a duna di konosé na Tweede Kamer ku e tabatin kontakto ku gobièrnu arubano tokante e kantidat di venesolano ku ta bini Aruba i ku por lo pronto e no ta prekupá.
Entretantu el a adaptá e opinion aki, segun e ta bisa despues di kombersashonnan ku entre otro e partnernan sosial pero tambe pa motibu di su propio opservashonnan. “Lo mi pasa mi kolega Koenders e mensahe un bia mas ku aki ta trata di un situashon potensialmente serio.” Plasterk ta konfirmá ku promé minister Mike Eman a manda un karta pa Koenders kaminda e ta ekspresá su prekupashonnan.
Refineria
Na Aruba Plasterk a bishitá e refineria na San Nicolas tambe. Un komishon di eksperto lokal i hulandes e luna aki lo a duna konseho tokante startmentu di e refineria di nobo si òf nò. E kompania di zeta merikano Citgo aktualmente ta interesá den e refineria. Segun Plasterk e konseho ei no t’ei ainda.
Durante su bishita a pone e minister na altura tambe di e eksplorashon di gas den e awanan teritorial di Aruba. E ta nenga ku Hulanda lo tin un interes direkto den un re-apertura di e refineria.
Outor Ariën Rasmijn


text:
Eagle beach — Durante e luna di April, La Cabana su Comision di Medio Ambiente y Salud, hunto cu e departamento di Recursonan Humano, a tene dos presentacion di lunch pa nan asociadonan, cu invitado special Lily Prins, Presidente di Koningin Wilhelmina Kanker Fonds. Durante e presentacionnan aki, Prins a papia tocante e historia di e fundacion; e tiponan di asistencia cu ta wordo ofreci na esnan afecta pa cancer y con e placa ta wordo recauda pa cubri e gastonan envolvi. KWF no ta ricibi cualkier tipo di sosten oficial y tur miembro di e fundacion ta haci e trabou di boluntario. KWF no ta yuda solamente esnan cu un cierto tipo di cancer specifico, sino ta provee ayudo na cualkier persona cu ta sufriendo di cualkier tipo di cancer. Tin mas di 100 tipo di cancer cu diferente factor di riesgo, y e lucha contra cancer ta haci un impacto riba e pashent y henter e famia. KWF t’ey pa provee sosten pa e pashent y e famia. Si ta necesario, e fundacion por yuda regla ayudo psicologico. KWF ta provee protesis, silicon, BH y peluca pa asina por trece bek un apariencia di normalidad. E fundacion ta regla transportacion pa pashentnan cu no tin esaki, na momento cu e ora ta yega pa nan bai nan tratamentonan di chemo riba e isla, of pa radiacion na Corsow.
Debi na e tratamentonan largo den exterior, KWF ta cubri gastonan di viahe di un miembro di famia kende lo reemplasa esun cu ya caba ta cubri pa AZV pero cu mester regresa bek pa Aruba debi na nan responsabilidadnan di trabou. E fundacion tambe ta provee camanan special, ekipo y cuido profesional pa pashentnan terminal. Ademas di esaki, e fundacion ta uza un ekipo di enfermeranan “freelance”, y ta ofrece tur servicio, articulo ekipo y tipo di cuido, completamente gratis.
Con KWF ta logra esaki? E gastonan ta astronomico. No ta un secreto cu mas y mas hende den nos comunidad ta wordo afecta pa cancer. Hopi esfuerso di recauda fondo ta tuma luga na April y parti di Mei, ora cu boluntarionan ta subi caya cu cahanan di coleccion. Na September KWF, ta organisa e “Ride for the Roses” un caminata y careda di bicicleta cu ta yuda recauda fondonan adicional. E comunidad Arubiano ta generoso, sinembargo e fondonan recauda no ta cubri e gastonan anual. Aruba su crecemento y desaroyo a bini hunto cu cancer y su gastonan astronomico. Habitantenan mester pasa den un cambio di estilo di bida y tuma control di nan bida pa asina yuda den prevencion.
E Comision di Medio Ambiente y Salud hunto cu e departamento di Recursonan Humano a sinti cu tabata necesario pa asisti KWF den nan trabou noble door di uni forsa y yuda recauda fondo. E miembronan di Comision a bende cintanan traha na man entre nan asociadonan colega, a para banda di caminda cu nan cahanan di coleccion, a tene un bazaar y por ultimo a bende container di coi bebe y otro producto di concientisacion di cancer.
E esfuersonan aki a recauda mas di Awg 7,000.00, cual a wordo presenta na Lupina Croes, Tesorero, KWF.
E Comision di Medio Ambiente y Salud ta conciente cu e fundacion no a yega su meta di e aña aki apesar di e tremendo contribucionnan di e comunidad local debi na e aumento den gastonan envolvi. E Comision ta gradici KWF pa e oportunidad di yuda recauda fondo. E tabata un placer y el a wordo haci for di nan curason, como un manera pa gradici KWF pa tur loke nan ta haci pa e comunidad. E Comision asina tambe ta considerando pa organisa un otro bazaar pa recauda fondo den e lunanan benidero, pa asisti KWF y nan esfuersonan, y nan ta yamando tur organisacion, hotel y entidad comercial pa sigui nan ehempel y yuda recauda fondo pa KWF. E ciudadanonan di nos isla ta conta desesperadamente riba KWF y nan ayudo incondicional ora cu cancer ta bati na nan porta. Of den e palabranan di Mama Theresa: Duna di bo Mannan pa Sirbi y di bo Curason pa Stima.


text:
App Store & iTunes $35 Gift Card Codes (US)
Un $25 USAĀ iTunes eCard ta un bon manera pa treat bo mes of eĀ mobile apps, music and games lover den bo bida.Ā Uza e eCard aki pa cumpra tur boĀ apps y music favorito cu ta obtenibel riba e Apple su App Store.
***Importante prome bo cumpra!!!***
Tene cuanta cuĀ bo mester di tin un NorthĀ American account paso e code aki lo traha solamente riba e North American server
Pa redeem bo iTunes eCard of digital code sigui e siguiente stapnan:
- Habri iTunes, App Store of Apple Music App riba bo PC, iPhone of Android
- Sign in cu bo apple I.D.
- Bay na bo account page
- Click e āRedeemā tab
- Yena e code riba bo eCard of digital code cu bo a haya via email
- Click āredeemā y bo ta cla!
Ā


text:
Cas di Cultura di hopi reto, segun Vicky Arens, directora di e instituto. Nan ta positivo pasobra siman pasa tabata tin bishita di Louis Janssen di Theater Advies BV di Hulanda, kende a haci un screening di full e edificio, di tur e deseonan, con kier bira mas eficiente, con kier expande, unda kier bira miho, tanto den servicio, logistica di e edificio, hopi interesante y a motiva sigur pa sigui. A sinta cu diferente instancia, entre nan Monumenten bureau y Monumenten fonds, pa sondea tur opcion cu tin pa renobacion y restauracion. Esey ta un proyecto den full swing, segun Arens.
Tin un plan pa expancion den futuro. Esey ta inclui den e proyecto aki tambe. Claro tin un demanda caminda cu tin cu wak kico ta real di e demanda. Tin un manera tambe pa boek mas eficiente tambe. Tin cierto parti di publico of clientenan cu tin cu yega mas prepara.
Si tur esey sosode tambe, por tin mas espacio liber of mas ora liber pa acomoda mas hende. Esey ta nifica tambe, mas trahado, mas ora di trabao, expansion, kiermen tambe mas airco, mas coriente, mas mantencion. Mester haya e balansa bon pa no bay haci dimas. Tin cu busca un bon balansa pa e keda comodo y no horca despues tampoco door cu e ta asina grandi, etc., segun Arens.


text:
American Airlines ta Celebra 50 Aña bishitando nos One Happy Island
ORANJESTAD – Awe 50 aña pasa Maart 3, 1971 American Airlines a inicia su prome buelo pa Aruba for di Miami International Airport (MIA) y Aeropuerto Internacional Reina Beatrix (AUA Airport).
E aerolinea a expande su servicionan desde aña 1970 te cu añannan 90, for di cual tabata un aerolinea mericano domesticopa un aerolinea internacional cu buelonan pa region Caribe, Latino Americano, Europa y Pacifico door di cumpra rutanan for di otro aerolineanan. Na 2001, American Airlines a cumpra e carrier mericano Trans World Airlines, Inc. Durante 50 añaoperando buelonan pa Aruba, American Airlines ta conoci pa suservicio unico cu ta enfatiza nan balornan y a sa di mantene sumes fuerte den e mercado apesar cu tin competencia, enfocandosemper riba partnership, dedicacion, servicio y hospitalidad.
Awor cu American Airlines ta sigui re-establece su network internacional pa futuro, Dallas Fort Worth International Airport (DFW) lo ta e aerolinea su trans-pacific hub mas grandi mientrasMIA lo ta e hub mas preminente pa buelonan pa e region Caribe y Latino Americano. Una bes cu e restriccionan di gobiernomericano pa e area trans-Atlantic wordo reduci, Philadelphia International Airport (PHL) lo sigui ta American Airlines su hub number un cu servicio pa Europa.
American Airlines ta e aerolinea mas grandi operando buelonanpa Aruba a base di cantidad di pasaheronan. Actualmente e aerolinea ta opera 5 for di nan 10 hubnan total, incluyendogateways Miami, Charlotte, Philadelphia, Chicago, Dallas y La Guardia, New York.
“Mirando bek riba nos historia, nos ta orguyoso pa mira con leu nos a jega. Nos ta celebrando e exito aki hunto cu AUA Airport y nos staff paso nan ta esunnan cu ta hasi e compania locual e ta awe”, asina Country Manager di Aruba, Bonaire y Curacao Nelson Cortes a bisa. “American Airlines lo sigui focus ribasatisfaccion di su pasaheronan y ta sigui opera cu positivismo pa futuro”.
AUA Airport su Air Service Development Manager, Jo-Anne Meaux-Arends a duna e team na Aruba pabien y a expresa AUA Airport su gratitud na American Airlines como un partner valioso cu a crece AUA Airport su network internacional y comocu aumento di airlift ta crucial pa Aruba su crecimento turistico y exito continuo. “Nos ta contento cu nos a logra e milestone aki y ta premira un futuro hopi exitoso nos dilanti”.
AUA Airport
AUA Airport ta un di e aeropuertonan mas ocupa den region Caribe cu 17 diferente aerolinea operando pa Aruba contribuyendo na mas cu 2.5 miyon pasahero pa aña y cu buelonan pa 20 diferente destinacion rond di mundo. AUA Airport ta opera stabil cu mas di 90% di su bishitantenan cu ta bishita pa vakantie di cual 80% ta for di Merca y Canada, 7% for di Latino Americano, 10% for di Europa y 3% for di AntiyasHulandes te cu Januari 2021. AUA Airport ta reconoce cu esakita danki na e isla su economia stabil, clima politico, hospitalidad, populacion diversifica y seguridad general. AUA Airport ta sigui expande y mehora su facilidadnan pa mantene suposicion como un di e aeropuertonan mas inovador den region.
Pa mas informacion tocante AUA Airport, por bishitawww.airportaruba.com y tambe sigui AUA Airport via social media riba Twitter.com/Aruba_Airport, Facebook.com/ArubaAirport, Insagram.com/ArubaAirport y LinkedIn.com/ArubaAirport.
American Airlines Group
American Airlines Group (AAG) ta e aerolinea mas grandi naMerca y un di esnan mas grandi na mundo. E compania sucarriers principal ta brinda buelonan programa hunto cu nan grupo di carriers subsidiario y carriers regional operando comoAmerican Eagle. Nan ta ofrece tambe servicio di carga y correspondencia via nan cargo division. Den su total, American Airlines ta opera un averahe di 6,800 buelo diario pa mas cu 365 destinacion na 60 diferente pais. E aerolinea ta opera 940 carriers principal y mas o menos 605 carriers regional. American Airlines Group ta un di e miembronan fundador di oneworldalliance di cual carriers ta hasi uso di facilidadnan na airport y ta ofrece programanan di miembrecia hunto. Casi un cuartal di e benta na pasaheronan di American Airlines Group ta for di Merca.
Pa mas informacion tocante American Airlines, por bishitanews.aa.com and y tambe sigui American via social media ribaTwitter.com/AmericanAir y Facebook.com/AmericanAirlines.


text:
Diaranzon mainta a drenta informe di un accidente cu hende herida na e cruzada di Palm Beach, meaora a dirigi tanto polis como ambulans na e sitio. Ma yegada di e patruya a bin compronde cu e Hyundai Getz biniendo for di pabao no a para pa duna preferencia na e Hyundai Ticson bayendo nort y e Getz a dal fishtail e Tucson kibra e as di e wiel mande bay dal na e baricadanan. Debi na e impacto 2 peraona a resulta levemente herida. Na yegada dine ambulans nan a atende ambos herido na e sitio mes.
0 thoughts on “Accidente cu hendenan levemente herida na e cruzada na Palm Beach”
-
Ki dia Gobierno lo bai drecha e kruispunt? E barricadanan ta stroba view traffico!! Tin biaha bo no por wak autonan of brommersnan jegando!!
Increibel….


text:
Banana Stobá
Banana stobá
Banana stobá ta un kuminda ku nos grandinan di ántes tabata gusta kome. E plato akí ta kontené nutrientenan manera heru i vitamina C kual ta hopi bon pa bo salú. Ainda e ta hopi gustá serka nos hendenan. Sinembargo e ta un kuminda ku mashá poko ta wòrdu bendé. Den e video akí Nelson Julia ta bai kompartí ku bo un reseta típiko di Kòrsou ku bo no mag pèrdè. Ku e tepnan ku bo ta bai risibí den e video akí, bo por ta sigurá ku bo Banana stobá lo ta ríku na sabor i bon balansá.
Loke bo ta bai siña:
- Kiko ta e promé kos ku bo tin ku hasi pa evitá ku e kuminda ta haña un sabor zür òf beter.
- Kua ta e ingrediente ku sigur no mag falta den e kuminda
- Kon pa krea balansa den tekstura di e kuminda di manera ku e banana no ta muchu duru ni tampoko demasiado moli.
Konosementu
- Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso aki ta inkluí
- Video ku durashon di 13 minüt i 22 sekònde
- Akseso ilimitá na video
- Akseso via telefòn selular i kòmpüter


text:
Door di e conferencia di prensa di Solangel Dinmohamed-Lacle na unda el a trece dilanti su situacion politico cu partido MAS specificamente cu e lider Marisol Lopez Tromp y Aquannette Gun, Bon Dia Aruba a tuma contacto cu Lopez Tromp pa asina duna su banda di e medaya.
Aunke Bon Dia Aruba no a haya un declaracion exclusivo for di Lopez Tromp sino un audio di un noticiero di otro medio di comunicacion na unda e si a contesta tocante e caso aki, el a trece dilanti cu Dinmohamed-Lacle for di algun tempo caba e no ta forma parti mas di e partido aki.
El a indica cu e ta haya straño cu ayera el a trece esaki dilanti pa motibo cu for di basta dia caba Dinmohamed-Lacle a wordo atendi riba cierto comportacion cu no tabata ni di awo, ni despues di eleccion, sino prome cu esey caba na unda directiva a atende cune.
“E problema nunca tabata e protocol, protocol ta algo cu por cierto tur a kere aden pasobra e ta un forma husto di berdad pa esnan cu mas voto drenta parlamento”, el a comenta.
Den e caso aki, Lopez Tromp a sigura cu henter miembronan di partido y directiva a pidi pa retira e persona aki y e motibo ta conoci, segun el a menciona, “nos a reuni riba e topico aki mas cu un biaha y atende e topico aki cune y despues di eleccion y mi por bisa tambe ora cu e miembronan a pidi na directiva na unda tur a manda aden kico a pasa cu nan, di kico el a haci cu nan, den e caso aki a pidi pa bin un reunion cu bestuur pero e no a atende ningun di e reunionnan cu el a invita p’e”, Lopez Tromp a declara.
El a laga sa cu partido MAS no tin problema pa loke ta trata e protocol ni tampoco entre su miembronan, loke a surgi ta cu Dinmohamed-Lacle “a tuma un actitud di postura y palabranan cu pa nos no ta algo aceptabel”, el a manifesta.
Partido a atende e comportacion di e parti politico pero tambe e hecho cu segun Lopez Tromp a bisa “no por ta asina cu bo ta forma parti di un ekipo y na momento cu resultado di eleccion a bira conoci, tur hende sa cu Aruba a drenta den un proceso caminda cu lo wak ken ta forma cu ken, un periodo di informacion despues awor un periodo di formacion, pero tabatin un persona cu ta haya su posicion mas importante cu full e proceso aki”, el a comenta.
Pa finalisa el a bisa cu nan ta cumpli cu e kiesverordening manera Conseho Electoral ta dicta y p’esey tur e prome riba lista ta esun cu ta drenta parlamento.


text:
ISBN: 978-99904-2-190-3
Sapu ta un héroe
$ 6,12 $ 4,12 O.B Excl.
Fls 7.50
Max Velthuijs
Awa seru tabatin hopi dia ta kai kaba. Riu a subi tera. Sapu, porko i patu a bai keda na kas di konènchi, pasobra ta e kas ei so a keda seku. Den esei, ata kuminda a kaba… Sapu tabata esun ku por a landa mihó i el a disidí di bai buska yudansa, maske e koriente di awa tabata peligroso…
‘Mi ta stima tur mi bestianan mes tantu,’ asina Max Velthuijs ta bisa. ‘Si e muchanan ta gusta bo bukinan i nan ta komprondé di kiko e bukinan ta trata, e ora ei bo sa ku bo a produsí algu bon.’
In stock
Compare


text:
Diabierna anochi Aruba Fashion Week a habri presentando “Emerging Designers” riba e pasarela, unda cu a duna e oportunidad pa e hoben diseñadornan presenta nan coleccion.
Un di e diseñadornan cu sigur a impresiona cu su coleccion ta Azra Groenewegen, cu a presenta su marca “by Tahira” cu ta parti di su coleccion “Sweet Romance”. E hoben diseñadora a ricibi un cantidad di reaccion positivo tanto di e esunnan presente como e modelonan. E parti mas emocionante pa Azra ta cu hopi a bise cu nan a haya e sentimento di desea di casa of casa atrobe. Azra ta describi su mes como un persona realmente hopi romantico, cu ta gusta laga otro hende muher mustra bunita. Su coleccion a ser crea cu asina hopi amor y pasion cu ta inspira pa e glamour di e moda di e añanan 50.


text:
ORANJESTAD — Durante conferencia di prensa di MEP varios miembro di prensa a hasi lider di MEP e pregunta kiko e sa di un investigacion cu Minister Michelle Hooijboer-Winklaar lo ta iniciando contra maestronan di Scol di Kudawecha.
Lider di MEP Evelyn Wever-Croes a duna di conose cu e no sa di esey, sinembargo si ta asina, e ta haya e desaroyo aki masha stranjo si. Pasobra no por ta asina cu e minister supuestamente a ricibi un keho di un mayor, un keho cu ningun hende a mira te dia di awe. Ademas supuestamente e minister mes a laga hasi un investigacion, algo cu tampoco ningun hende a mira te dia di awe. Y a base di esey e minister a duna e maestra 4 sancion, entre otro pa suspende. Anto ta resulta cu ta awor numa e ta bai cuminsa investiga? “Como hurista mi por bisabo cu e cos aki ta full fout, ta fiesta ami lo a hasi cu esaki si mi mester defende un caso asina. Bo a condena e persona, y despues bo ta investig’e! Esey den nos sistema legal simplemente no por. E minister ta mustra un biaha mas cu e ta WRONG AND STRONG y hues lo bis’e esey tambe. Pero enfin, ami no ta atende cu e aspecto huridico ey. Ami ta contento cu nos esfuerso den Parlamento a pone cu e maestra a bai traha bek y cu e muchanan tin nan juffrouw bek manera nan a pidi. Mi ta hopi contento tambe cu e maestra ta bringa su caso, pasobra esaki ta un inhusticia cu e no por acepta, y mi ta desea henter e equipo di Scol Kudawecha hopi exito. Ohala awor trankilidad por reina atrobe, den beneficio di e studiantenan y maestronan na e scol. Pero sinceramente, si mi ta tende awor cu e minister ta bai cuminsa otro investigacion, mi ta duda cu e intencion di e minister ta pa trankilidad reina na e scol. E cos aki ta parse un persecucion di parti di e minister na un nivel hopi personal, wrong and strong”, Evelyn Wever-Croes a duna di conose.


text: Diadomingo anochi a drenta informe di un bringamento riba Eagle Beach, mesora a dirigi patruya na e sitio. Na yegada di e patruya na e sitio a atende cu e problema y a bin constata cu aki 2 dama lo a lanta contra un otro dama. Aki polis a haya na mes mester core cu tur hende for di e beach pa por mantene distancia social y tambe contra samenscholing. Polis a tuma datos y a detene e 2 agresornan cu a bringa cu un otro dama. Vehiculo di transporte a ser pidi na e sitio pa asina por a transporta e 2 detenidonan pa warda di polis Shaba.


text:
Tony Sherman & The Divas a resultá un tremendo show
Tony Sherman & The Divas a resultá un tremendo show
Djabièrnè anochi den un sala bon bishita na WTC a tuma lugá e konsierto tur afó di Tony Sherman & The Divas.
The Divas a duna un tremendo presentashon ku nan “soul music” nan. The Divas a wòrdu representá pa Liesje Lispier, Veanira Reed, Harlianne Silvanie, Jill Frans i Joela Decaster. E show a kuminsá ku presentashon di The Soul Sister bou di presentashon di Gilltaly Doran i Ebony-gwenn Martis.
Despues a sigui aktuashonnan di Tony Sherman ku su Divas nan. Kendenan a wòrdu kompaña pa un tremendo live band.


text:
KRALENDIJK – Djabièrnè 13 di novèmber alrededor di mitar di diesun di anochi, dos outo a mishi ku otro den Kaya Grandi. Esaki a sosodé nèt dilanti di ofisina di UTS. Manera ta e prosedura, mester tuma kontakto ku CRS pa atendé asuntunan di seguro. Poko despues personal di CRS a presentá na e sitio pa atendé ku e aksidente, kaminda a resultá ku ámbos vehíkulo ku a mishi ku otro, a keda bon sin niun daño material. Simplemente nan a pega na otro.
PERSONAL DI CRS DEN PROBLEMA KU HULANDES EUROPEO
Despues ku e personal di CRS a kaba atendé ku e aksidente, el a subi su vehíkulo pa bandoná e sitio. Debí ku el a drenta Kaya Grandi for di direkshon kontrario, e mester a bai ku poko kuidou pa e sali bèk for di kaya Grandi. E momentu ei un djip manehá pa un Hulandes Europeo a kuminsá dirigí palabra fuerte den direkshon di e personal di CRS. Entre otro pa move rápido pa tráfiko por sigui. E hòmber basta furioso, a subi alsera ku su djip dilanti di ‘Littmans Jewelers’, pa e por pasa e vehíkulo di CRS. Na momentu ku el a logra pasa e vehíkulo di CRS, el a wanta brek i blòkia e vehíkulo di CRS nèt dilanti di kaminda ántes tabata ‘Julius Place’. Aki e vèn di CRS a alkansá e djip ku e Hulandes Europeo tabata manehá. E Hulandes Europeo a baha for di su djip bai furiosamente i a kibra e glas den banda patras di e vèn di CRS ku su man. Despues el a subi e djip, huntu ku un señora sintá na banda, i a kore bai. Shofùr di e bùs di CRS a sigui su tras mesora i a yama polis tambe i algu mas lat a detené e hòmber di inisial J.K.E.K. di 56 aña di edat riba Kaya Gilberto F. Betico Croes enkonekshon ku destrukshon.